SFANŢUL MAXIM MĂRTURISITORUL 



MISTAGOGIA 1 

Care explică ce simbolizează cele ce se săvârşesc în Sfânta Biserică în 

timpul Liturghiei 



INTRODUCEREA TRADUCĂTORULUI 

Sfântul Maxim Mărturisitorul s-a născut în anul 580, dintr-o familie nobilă, 
nu în Constantinopol, cum se credea înainte, ci într-un sat din Golan, aşa cum 
arată "Viata" lui, publicată în limba siriacă în 1973. Rămas orfan la 9 ani, a fost 
încredinţat unei mănăstiri din Palestina, dominată de gândirea origenistă şi 
evagriană 2 . La 614 se retrage la o mănăstire din Chrysopolis (Skutari de azi), de 
pe ţărmul răsăritean al Bosforului, de unde, după 10 ani, se mută la mănăstirea 
Sfântul Gheorghe, din Cyzic. La 626 e silit să plece de aici din cauza unei in- 
cursiuni a perşilor. 

După ce a trecut prin Grecia şi Egipt, se aşază pentru mai multă vreme într- 

mănăstire din Cartagina. Aici are, la anul 646, celebra dispută cu fostul şi 
viitorul patriarh al Constantinopolului, Pyrrhus. Căci, pe la 634, Sfântul Maxim 
devenise principalul apărător al Ortodoxiei împotriva ereziei monotelite. La 649 îl 
vedem la Roma, unde are rolul hotărâtor în pregătirea şi desfăşurarea unui sinod 
care, sub papa Martin I, condamnă monotelismul. In 653 Sfântul Maxim şi papa 
Martin sunt aduşi cu forţa la Constantinopol. In 655 e condamnat aici de un sinod, 
pentru opoziţia lui fată de monotelismul susţinut de politica imperială, şi e trimis 
în exil la Bizya, în Tracia. In anul 656, respingând încercarea împăratului 
Constantin II de a-1 câştiga pentru monotelism, prin episcopul Teodor de Bitinia, 
trimis în acest scop la Bizya, Sfântul Maxim este adus iarăşi la Constantinopol, 
unde, după noi încercări zadarnice de a-1 face sa renunţe la opoziţia lui, este 
torturat şi trimis din nou în exil, la Terebesis, în Tracia. 

1 Migne, P.G. t. 91, col. 657-718. Traduderea a fost realizată de Pr. Prof. Dr. D. Stăniloae, iar lucrarea a fost tipărită 
sub numele: Sf. Maxim Mărturisitorul, Mystagogia, cosmosul şi sufletul, chipuri ale Bisericii, Editura Institutului 
Biblic şi de Misiune al Bisericii Ortodoxe Române, Bucureşti, 2000. Introducere, traducere şi note de Pr. Prof. Dr. 
D. Stăniloae. 

2 La Oliviei" Clement, Sources. Les mystiques chrestiens des origines, Paris, Stock, 1982, p. 332. 

In 662 este adus încă o dată la Constantinopol. După alte încercări de a-1 
câştiga de partea poziţiei imperiale, un sinod îl anatematizează pe el, pe ucenicul 
lui, Anastasie, şi pe un alt Anastasie, apocriziarul Romei la Constantinopol. După 
ce tuturor acestora li se taie limba şi mâna dreaptă. Sfântul Maxim a fost trimis 
într-un nou exil, pe coasta orientală a Mării Negre. Acolo a murit la 13 august 662, 
la vârsta de 82 de ani, epuizat de torturi şi de bătrâneţe, rămas până la moarte 
monah, deşi de mai multe ori i se oferise, dacă va renunţa la opoziţie, scaunul de 
patriarh. Pe drept cuvânt, el poarta apelativul de "Mărturisitorul, fiind unul dintre 
cei mai mari teologi şi, în acelaşi timp, un martir ai dreptei învăţături despre 
Mristos. 

In timpul petrecerii la Cyzic a compus prima grupă a scrierilor sale: Primele 
epistole adresate lui Ioan Cubicularul, între care cea mai importantă este: Despre 
iubire (P.G., 91, 393- 408); Cuvânt ascetic (P.G., 90, 911- 958); Capetele despre 
dragoste (P.G., 90, 959 - 1073); Cele 700 capete despre cunoaştere (editată de 
Epifanovici, la Kiev, în 1917). Această grupă de scrieri tratează despre viaţa 
duhovnicească, după autori anteriori: Evagrie, Marcu Ascetul. Diadoh al Foticeii. 

In perioada dintre 626-634 a alcătuit a doua grupă de scrieri duhovniceşti. 

Dar acum el aprofundează bazele teologice ale acestei vieţi. 

încă de pe când era la Cyzic pusese baza părţii a doua a operei sale: Despre 
diferite locuri cu multe şi adânci înţelesuri din Sfinţii Dionisie şi Grigorie 
(Ambigua P.G., 91, 1032 - 1417). De la 634 a compus şi prima parte a acestei 
opere, în care dă o explicare ortodoxă expresiei lucrarea teandrică a lui Iisus 
Hristos, folosită de Dionisie Areopagitul, împotriva interpretării ei de către erezia 
monotelită, care apăruse de curând. Tot din această perioadă, dar după partea întâi 
a scrierii menţionate, datează scrierile: Explicare la Tatăl nostru (P.G., 90, 743 - 
768), Cele 200 capete despre teologie şi iconotnia întrupării, Despre cunoaştere 
(P.G., 90, 1083 - 1146) şi, de asemenea, Quaestiones ad Thalasium (P.G., 90, 743 
-768) şi Mystagogia (P.G., 91, 658 - 718). 

Oferim aici traducerea Mystagogiei, sau explicare a Bisericii şi a Liturghiei. 

Cronologia ei, ca de altfel a întregii opere a Sfântului Maxim, nu a fost încă 
precis fixată, numai spaţiile temporale mai largi ale scrierilor lui a încercat să le 
fixeze conjectural Hans Urs von Balthasar (Die „Gnostischen Centurien" des 
Maximus Confessor, Fr. i. Br. 1941, p. 149 ş.u.); el pune Mystagogia în strânsă 
legătură cu scrierea Ambigua, care probabil a fost întocmită pe la anul 630, înainte 
în orice caz de angajarea sa in disputa monotelită, deoarece nu se constată în ea 
asemenea preocupări. 

Nu intenţionăm să expunem aici o analiză şi o interpretare a ideilor 
Sfântului Maxim cu privire la Biserică şi la Sfânta Liturghie. Aceasta nu se poate 
face decât în legătură cu tot sistemul teologic şi mistic al marelui gânditor şi 
mărturisitor, răspândit în întreaga sa operă. Poate că o asemenea expunere îşi va 
găsi locul mai potrivit ca introducere la o viitoare publicare a unora dintre scrierile 
sale principale. 

E destul să atragem deocamdată atenţia cititorilor asupra caracterului 
bisericesc al cosmosului, în concepţia Sfântului Maxim, concepţie care, 
pătrunzând în sufletul poporului român, a primit o formă atât de plastica în 
Mioriţa. Se vorbeşte în Ortodoxie mult despre aceasta viziune, cu baze patristice 
la Dionisie Areopagitul, cu care Srantul Maxim este înrudit în cugetare, el având 
însă o originalitate proprie. Justele şi profrundele idei despre prezenţa totului în 
părţi, despre caracterul nou pe care îl primeşte întregul organic, spre deosebire de 
simpla sumă a părţilor, au inspirat fundamental pe Nicolae Cusanul, ale cărui idei 
sunt actualizate într-un sistem deosebit de interesant de către filosoful modern al 
comunităţii, Simeon Frank, în La connaissance et Vetre. 

La Maxim Mărturisitorul avem în germene indicat duhul comunitar al 
Bisericii adevărate, păstrat de Ortodoxie, duh chemat să dea timpurilor care vin 
soluţia superioară a problemelor sociale. 

Tot în Mystagogie aflăm o psihologie şi o mistică, despre care vom încerca 
să arătăm cât de mult corespund, ca genială anticipaţie, cu vederile mai noi şi mai 
juste asupra omului, de pildă cu acel caracter de întreg pe care îl reprezintă orice 
stare sufletească (Ganzheitstruktur), sau cu sensul transcendent şi, de asemenea, 
comunitar al vieţii spirituale. 

MISTAGOGIA 

Care explică ce simbolizează cele ce se săvârşesc în Sfânta Biserică în 

timpul Liturghiei 



Cuvânt înainte 

Mi-ai arătat limpede Prea Cinstite, prin experienţa însăşi, cum "se face 
înţeleptul şi mai înţelept, folosind orice prilej, iar dreptul îşi sporeşte ştiinţa" 
(Prov. 9, 9), după dumnezeescul proverb. M-ai învăţat astfel cu fapta, în chip prea 
înţelept, ceea ce ne dă să înţelegem Scriptura. 

Căci, auzindu-mă odată povestind în treacăt cele ce mi le făcuse cunoscute 
un mare şi înţelept în cele dumnezeeşti bătrân despre Sfânta Biserică şi despre 
Sfânta Liturghie săvârşită în ea, mi-ai cerut stăruitor îndată să-ţi pun în scris 
povestirea acestora. Voiai să ai cuvântul scris ca un leac împotriva uitării şi ca 
ajutor al amintirii, căci ziceai că vremea o subjugă pe aceasta şi o jefuieşte pe 
nesimţite de bunurile ce se află în ea şi şterge cu totul întipăriturile şi icoanele. De 
aceea amintirea are lipsă în orice caz de un mijloc de înnoire prin care puterea 
cuvântului viu poate păstra neatinsă şi nemicşorată amintirea bunurilor. E cu mult 
mai înţelept ca în loc de a auzi simplu ceva să cauţi şi să păstrezi statornic cele 
numite. Aceasta o ştie, desigur, tot cel ce se ocupă cu îndeletnicirea nobilă a 
cugetării şi nu e cu totul străin de prietenia cu ea. 

La început am făcut totul ca să scap de această îndatorire (spun adevărul). 
Nu fiindcă nu aş fi voit să vă împlinesc după putere dorinţa, ci fiindcă nu m-am 
împărtăşit de harul care ridică pe cei vrednici la o astfel de destoinicie şi fiindcă 
nu am nici puterea şi obişnuinţa de a înfăţişa asemenea lucruri. Căci am o 
educaţie simplă şi sunt cu totul neiniţiat în cuvinte măiestrite, care au farmecul 
numai în sunetul lor. Şi ştiu că mulţi se bucură mai ales de ele, mărginindu-şi 
plăcerea la auzul lor, chiar dacă nu este în ele adeseori nimic vrednic de cinste în 
privinţa adâncimii. Şi, ca să spun şi mai adevărat, mă temeam să nu profanez prin 
sărăcia cuvântului meu înalta descriere şi înţelegere a celor dumnezeeşti, pe care 
mi-a descoperit-o acel fericit bărbat. 

Dar la urmă, cedând forţei iubirii, care este mai tare ca toate, am primit de 
bună voie porunca, preferând, de dragul ascultării, să fiu luat în râs pentru 
îndrăzneală şi învăţătură, decât să fiu socotit că nu vreau să vă ajut la tot binele, 
prin amânarea mea. Am aruncat deci grija pentru felul de a spune lucrurile asupra 
lui Dumnezeu, Care singur face minuni. "Căci El dă omului cunoştinţă, iar celor 
bâlbâiţi le dezleagă limba" (?s. 93, 10; Inţelep. 10, 11). De asemenea celor ce se 
află la strâmtoare le deschide o ieşire şi "ridică de la pământ pe cel sărac, iar pe 

cel lipsit îl înalţă din gunoi" (Ps. 113, 7); adică ridică din cugetul trupesc şi din 
urdorile rău mirositoare ale patimilor, pe cel sărac cu duhul sau pe cel sărăcit de 
păcat şi de deprinderea în el; sau dimpotrivă, pe cel stăpânit încă de legea trupului 
şi de patimi, şi de aceea sărac şi lipsit de harul virtuţii şi al cunoştinţei. 

Dar, fiindcă simboalele celor ce se săvârşesc la Sfânta Liturghie au fost 
lămurite în înţelesul lor spiritual, potrivit cu înalta lui înţelegere, de către 
preasfântul şi cu adevărat descoperitorul celor dumnezeeşti Dionisie Areopagitul, 
în lucrarea despre Ierarhia bisericească, cuvîntul meu nu va expune aceleaşi 
lucruri, nici la fel ca el. Căci ar fi o îndrăzneală nemăsurată şi o nebunie să încerce 
aceleaşi lucruri ca el cel ce nici nu-1 poate cuprinde sau înţelege pe acela, sau să 
înfăţişeze ca ale sale tainele arătate numai de acela prin Duhul. Vom înfăţişa 
numai atâtea câte au fost lăsate de acela, ca uşor de înţeles şi de alţii, spre a fi 
expuse spre întărirea dorinţei după cele dumnezeeşti. Numai pe acelea prin care se 
face cunoscută şi înţeleasă lumina celor săvârşite în biserică potrivit cu puterea 
fiecăruia, lumină ce atrage la sine pe cei cuprinşi de dor. Aceasta, ca să nu rămână 
fără ocupaţie cei de după el toată vremea vieţii de acum. 

Căci atunci nu vor dobândi acea înţelegere spirituală ca plată pentru 
lucrare, în viaţa cea duhovnicească, care să le întoarcă dinarul duhovnicesc şi 
împărătesc, furat la început de cel viclean prin amăgire, în urma călcării poruncii. 

Mărturisesc că nu voi spune toate cele descoperite de acel bătrân în chip 
tainic; nici cele spuse, cum au fost înţelese şi înfăţişate de el. Căci acela, pe lângă 
că era filosof şi dascăl a toată învăţătura, prin bogăţia virtuţii şi prin osteneala 
îndelungată şi pricepută cu cele dumnezeeşti, se făcuse slobod de lanţurile 
materiei şi de închipuirile ei. Ca urmare avea mintea luminată de razele 
dumnezeeşti şi de aceea în stare să vadă îndată cele ce nu se văd de cei mulţi. De 
asemenea avea raţiunea tălmăcitoare întocmai a celor văzute de minte, nefiind 
împiedicată de nici o pată a patimilor, asemenea unei oglinde, şi de aceea putând 
să poarte şi să grăiască fără ştirbire cele ce nu pot fi înţelese de alţii. De aceea 
auzitorii lui puteau să vadă tot înţelesul purtat în cuvânt, şi toate cele spirituale li 
se arătau curat în tot înţelesul şi le puteau primi, fiindu-le procurate prin 
mijlocirea cuvântului. Eu voi înfăţişa numai câte păstrez în amintire şi câte pot să 
le înţeleg în chip mai întunecos şi să le spun şi mai întunecos, dar cu evlavie, prin 
harul lui Dumnezeu, care luminează cele întunecoase. De altfel, nu cred că veţi 
socoti, voi care ştiţi să judecaţi drept, că pot să înţeleg şi să grăiesc altfel decât pot 
de fapt înţelege şi grăi şi decât harul de sus descoperă fiecăruia, potrivit cu 
puterea de primire a celui providenţiat, chiar dacă Cel ce dă harul şi învaţă este 
atotînalt. Căci a cere lucruri egale de la cei neegali în virtute şi cunoştinţă îmi pare 
că nu este departe de ceea ce fac cei ce încearcă să arate că luna luminează egal cu 
soarele şi se silesc să le facă pe acestea, care sunt cu totul deosebite, la fel în 
toate. Ceea ce este cu neputinţă. 

Ne va călăuzi deci Dumnezeu în cele ce vom spune şi vom cugeta, singura 
Raţiune a celor ce cugetă şi sunt cugetate şi singurul Cuvânt al celor ce grăiesc şi 

sunt grăite, şi singura Viaţă a celor ce trăiesc şi primesc viaţă; El Care este şi se 
face tuturor toate pentru cele ce sunt şi se fac, dar nu este şi nu se face pentru Sine 
însuşi nimic, în nici un chip, din cele ce sunt şi se fac, ca unul ce prin fire nu este 
compus şi nu este împreunat cu nimic din cele ce sunt şi de aceea mai degrabă 
primeşte să I se spună că nu este, fiind mai presus de existenţă. Căci, dacă ne este 
cu adevărat necesar să ştim că este o deosebire între Dumnezeu şi făpturi, trebuie 
să ne dăm seama că afirmarea Celui mai presus de existenţă stă în negarea celor 
ce există, şi afirmarea celor ce există este una cu negarea Celui ce este mai presus 
de existentă. Mai trebuie să ne dăm seama că amândouă atributele, adică atât 
existenţa cât şi neexistenţa I se potrivesc Lui în chip propriu, şi totuşi, nici unul 
nu I se poate da în chip propriu. Amândouă I se potrivesc Lui în chip propriu, cel 
dintâi afirmând existenta lui Dumnezeu ca unul ce este cauza celor ce sunt, iar cel 
de-al doilea negând, prin depăşire supremă, că este cauză celor ce sunt. Dar 
totodată nici unul nu I se potriveşte în chip propriu, deoarece nici unul nu 
înfăţişează o afirmare despre ceea ce este după fiinţă şi fire Cel căutat. Căci Cel ce 
nu este legat cu nimic prin fire pe temeiul cauzei, nici cu existenţa, nici cu 
neexistenţa, Acela nu are nimic apropiat nici dintre cele ce sunt şi se spun, nici 
dintre cele ce nu sunt şi nu se spun. Acela are existenţa simplă, necunoştibilă, 
tuturor neapropiată, cu totul de netălmăcit şi dincolo de orice afirmare şi negare. 
Atâta despre aceasta. Acum să trecem la tema cuvântului nostru. 



Capitolul I 

CUM ŞI ÎN CE CHIP SFÂNTA BISERICĂ ESTE ICOANA ŞI CHIPUL LUI 

DUMNEZEU ? 

Sfânta Biserică este aşadar, cum zicea acel fericit bătrân, după un prim 
înţeles spiritual, chip şi icoană a lui Dumnezeu, ca una ce are aceeaşi lucrare ca 
El, prin imitare şi închipuire. 

Dumnezeu, după ce a făcut şi a adus toate la existenţă cu putere nesfârşită, 
le susţine, le adună, le cuprinde şi le strânge întreolaltă si la Sine prin purtarea de 
grijă, atât pe cele cugetabile cât şi pe cele supuse simţurilor. Ţinându-le în jurul 
Său, ca pricină, început şi scop, pe toate cele care sunt distanţate întreolaltă după 
fire, le face să concorde întreolaltă prin unica putere a relaţiei faţă de El, ca 
început. Prin aceasta toate sunt aduse la identitatea nestricată şi netulburată a 
mişcării şi a fiinţării, nici un lucru nerăzvrătindu-se şi nedezbinându-se la început 
faţă de altul în temeiul deosebnirii după fire sau mişcare. Toate există în 
împreunare cu toate fără confuzie, în temeiul legăturii unice şi indisolubile în care 
le ţine începutul şi cauza unică, şi al pazei, căci legătura aceasta domoleşte şi 
acoperă toate relaţiile particulare văzute în toate după firea fiecărui lucru, nu 

alterându-le şi desfiinţându-le şi fâcându-le să nu mai fie, ci covârşindu-le şi 
arâtându-se mai presus de toate cum apare întregul faţă de părţi, sau mai bine zis 
cauza întregului, în temeiul căreia se arată şi există atât întregul cât şi părţile 
întregului. Acestea arată întreaga cauză strălucind mai presus de ele şi precum 
soarele supraluminos acoperă firea şi lumina stelelor, aşa cauza acelora le acoperă 
existenţa lor, ca a unor lucruri cauzate. Căci precum părţile există propriu-zis şi se 
cunosc din întreg, asa există şi se cunosc din cauză cele cauzate, şi particularitatea 
lor ia odihnă când, fiind îmbrăţişate de referinţa faţă de cauză, sunt străbătute de 
ea şi primesc cu totul calificarea ei, prin puterea cea unică a relaţiei faţă de ea, 
precum s-a spus. Astfel Dumnezeu, Care este în măsură infinită mai presus de 
toate, fiind toate în toate, va fi numai El singur văzut de cei curaţi la înţelegere, 
când mintea, cugetând contemplativ sensurile lucrurilor, va sfârşi la Dumnezeu 
însuşi, ca la cauza, începutul şi scopul ultim al naşterii şi devenirii tuturor, şi ca la 
sânul adânc şi nedepărtat al întregului cuprins. 

In acelaşi chip şi Sfânta Biserică a lui Dumnezeu ni se arată făcând aceleaşi 
lucruri cu noi ca şi Dumnezeu, imitându-L cum imita o icoană modelul său. Căci 
sunt mulţi şi nesfârşiţi la număr cei ce fac parte din ea şi sunt renăscuţi şi recreaţi 
în duh: bărbaţi, femei şi copii, despărţiţi şi foarte deosebiţi după gen şi înfăţişare, 
după neamuri şi graiuri, după viaţă, vârstă, păreri,meşteşuguri, chipuri, moravuri 
şi aptitudini, după ştiinţă şi slujbe, după soartă, caracter şi deprinderi. Dar tuturor 
Biserica le dă deopotrivă o singură formă şi numire dumnezeească, adică 
existenţa şi numele de la Hristos; şi o sigură şi neîmpărţită relaţie prin credinţă, 
simplă şi fără părţi, care nu lasă să fie cunoscute relaţiile cele multe ale fiecăruia, 
nici măcar că sunt, din pricina raportării şi concentrării universale a tuturor spre 
ea. In temeiul acestuia nici unul nu este câtuşi de puţin despărţit prin nimic de 
ceea ce-i comun, ca să fie de sine. Toţi există împreună unii cu alţii şi sunt uniţi 
prin unicul har şi unica putere simplă şi neîmpărţită a credinţei. "Căci era în toţi, 
zice, o inimă şi un suflet" (Fapte 4, 32), precum din felurite mădulare este şi se 
cunoaşte un singur trup, vrednic de Hristos însuşi, Care este cu adevărat Capul 
nostru; "în Care, zice dumnezeescul apostol, nu este bărbat, nici femeie, nici 
iudeu, nici elin, nici tăiere împrejur, nici netăiere împrejur, nici barbar, nici scit, 
nici rob, nici slobod, ci toate şi în toate El" (Gal. 3, 28) Acesta le închide toate în 
Sine prin unica putere simplă şi nesfârşit de înţeleaptă a bunătăţii, ca un centru al 
unor linii drepte pornite din El, în calitatea de cauză şi putere unică şi simplă, 
nelăsând să se despartă începuturile lucrurilor odată cu capetele lor finale şi 
circumscriind în cerc extinderile lor şi adunând la Sine însuşi distincţiile 
lucrurilor făcute de El. Şi aceasta o face ca să nu se înstrăineze cu totul între ele şi 
să se învrăjbească creaturile şi făpturile aceluiaşi Dumnezeu, nemaiavând în jurul 
a ce şi unde să-şi arate iubirea şi pacea şi identitatea întreolaltă, şi să fie primejdie 
ca însăşi existenţa lor să cadă în nefiinţă, prin despărţirea de Dumnezeu. 

Prin urmare, Sfânta Biserică este icoană a lui Dumnezeu, precum s-a spus, 
ca una ce înfăptuieşte aceeaşi unire ca Dumnezeu între cei credincioşi, chiar dacă 

cei unificaţi în ea prin credinţă sunt deosebiţi după însuşirile lor şi sunt din 
diferite locuri şi feluri. Este aceeaşi unire pe care o înfăptuieşte şi Dumnezeu 
însuşi în chip neamestecat între fiinţele lucrurilor, îndulcind şi aducând la 
identitate deosebirea dintre ele, precum s-a arătat, prin raportarea lor la El şi prin 
unirea cu El, ca pricină, început şi scop. 



Capitolul al II-lea 

CUM ŞI ÎN CE FEL SFÂNTA BISERICĂ ESTE ICOANĂ A COSMOSULUI, 
CONSTÂND DIN FIINŢE VĂZUTE ŞI NEVĂZUTE ? 

După un al doilea înţeles spiritual, spunea, Sfânta Biserică a lui Dumnezeu 
este chip şi icoană a întregului cosmos, constând din fiinţe văzute şi nevăzute, 
având aceeaşi unitate şi distincţie ca şi el. Ca edificiu, biserica - fiind un singur 
locaş - se deosebeşte totuşi după forma ei spaţială, împărţindu-se în locul destinat 
numai preoţilor şi liturghisitorilor, pe care îl numim "ieration" 3 şi în cel lăsat pe 
seama întregului popor credincios, pe care îl numim "naos". Dar este una după 
ipostas, neîmpărţindu-se şi ea însăşi deodată cu părţile ei, din pricina deosebirii 
acestora întreolaltă. Dimpotrivă, dezleagă şi părţile însele de deosebirea arătată 
prin numirile lor, fâcându-le să se raporteze la ceea ce este una în ea şi 
înfâţişându-le pe amândouă identice întreolaltă. Căci fiecare din aceste două este 
reciproc celeilalte ceea ce este aceea pentru sine însăşi. Naosul este ieration în 
potentă, iniţiat şi sfiinţit prin ducerea sa până la sfârşitul acţiunii de iniţiere şi 
sfinţire. Iar ierationul este un naos actualizat, avându-1 pe acela ca început al 
acţiunii de iniţiere şi de sfinţire, care stăruie ca una şi aceeaşi prin amândouă. 

Tot aşa şi totalitatea lucrurilor aduse de Dumnezeu la existenţă prin creaţie, 
se împarte în cosmos inteligibil, constând din fiinţe spirituale şi netrupeşti şi în 
cosmosul acesta sensibil şi corporal, ţesut grandios, din multe forme şi naturi. 
Prin aceasta e ca un fel de altă bisercă a lui Dumnezeu, nefâcută de mâini, 
indicată cu înţelepciune de aceasta, care e făcută de mâini. Această totalitate are 
ca ieration cosmosul de sus, destinat puterilor de sus, iar ca naos pe cel de jos, la 
îndemâna celor sortiţi să trăiască o viată legată de simţuri. 

Dar iarăşi cosmosul e unul şi neîmpărţit cu toată deosebirea părţilor sale. 
Dimpotrivă, el înfăţişează şi deosebirea părţilor, provite din însuşirile 
caracteristice fireşte fireşti, făcându-le să se raporteze la unitatea şi neîmpărţirea 



3 Acesta este, după toată probabilitatea, spaţiul în care este aşezată masa altarului, căreia sfântul Maxim pare a-i 
spune simplu altar. Din această scriere, care e pentru multe elemente şi momente ale Liturghiei şi ale locaşului 
bisericesc cel mai vechi document informativ (de pildă pentru Intrarea mică şi mare) s-ar părea că spaţiul altarului 
nu era încă atât de total izolat de naos, ca mai târziu. De aceea stăteau acolo nu numai liturghisitorii, ci şi ceielalţi 
preoţi. A se vedea cu privire la timpul introducerii zidului despărţitor între spaţiul altarului şi naos detalii la Karl 
Holl, "Die Enstehung der Bilderwand in der griechischen Kirche", în "Gessammelte Aufsatze zur 
Kirchengeschichte", II Der Osten, 2, Halbband, Tubingen, Mohr, 1929, p.22 şi urm. 

sa. Astfel le vădeşte ca fiind una cu el şi întreolaltă în chip neamestecat, fiecare 
din ele străbătând întreagă în cealaltă şi amândouă împlinindu-1 pe el cum 
împlinesc părţile un întreg şi el împlinindu-se prin ele ca întreg, în chip unitar şi 
integral. Căci întreg cosmosul inteligibil se arată în întreg cosmosul sensibil, în 
chip tainic prin formele simbolice, celor ce pot să vadă; şi întreg cel sensibil 
există în cel inteligibil, simplificat în sensurile minţii. In acela se află acesta, prin 
sensuri; iar în acesta acela, prin figuri. Iar lucrarea lor este una, cum ar fi "o roată 
în roată", după cum zice minunatul văzător al lucrurilor mari Iezechiel, vorbind, 
cred, despre cele două lumi ( 1, 16 ). Dumnezeescul apostol zice la rândul său: 
"Cele nevăzute ale lui Dumnezeu de la întemeierea lumii din făpturi fiind înţelese 
se văd "(Rom. 1, 20). 

Iar dacă prin cele ce se văd se privesc cele ce nu se văd, cum s-a scris, cu 
mult mai vârtos vor fi înţelese prin cele ce nu se văd cele ce se văd, de către cei 
dedaţi contemplaţiei duhovniceşti. De fapt contemplaţia simbolică a celor 
inteligibile prin cele văzute este ştiinţă şi înţelegere duhovnicească a celor văzute 
prin cele nevăzute. Căci cele ce-şi sunt unele altora indicatoare trebuie să 
vădească reciproc prezenţa adevărată şi clară a celorlalte şi relaţia neştirbită cu 
acelea. 



Capitolul al III-lea 

SFÂNTA BISERICĂ ESTE ICOANĂ ŞI NUMAI A LUMII SENSIBILE 

Dar Sfânta Biserică a lui Dumnezeu este, zicea, icoană şi numai a lumii 
sensibile în sine. Ea are drept cer dumnezeescul ieration, iar ca pământ frumuseţea 
naosului. De asemenea şi lumea este biserică, având cerul ca ieration, iar podoaba 
pământului ca naos. 

Capitolul al IV-lea 

CUM ŞI ÎN CE CHIP SFÂNTA BISERICĂ A LUI DUMNEZEU 

ÎNCHIPUIE SIMBOLIC PE OM, 

IAR EA ESTE ÎNCHIPUITĂ DE EL CA OM ? 

Şi iarăşi, după un alt înţeles spiritual, zicea că Sfânta Biserică a lui 
Dumnezeu este om, având ca suflet ierationul, ca minte, dumnezeescul altar şi ca 
trup, naosul. 

Astfel ea este chip şi asemănare a omului făcut după chipul şi asemănarea 
lui Dumnezeu. Prin naos scoate la înfăţişare, ca prin trup, înţelepciunea practică; 
prin ieration, ca prin suflet, tălmăceşte cunoaşterea naturală; iar prin altar, ca prin 

minte,străbate la cunoaşterea tainică de Dumnezeu, la teologia mistică. Dar şi 
invers, omul este o biserică tainică. Prin trup iradiază, ca printr-un naos, partea 
făptuitoare a sufletului în împlinirile poruncilor prin înţelepciunea practică; prin 
suflet, aduce, ca printr-un ieration, lui Dumnezeu, folosindu-se de raţiune în 
cunoaşterea naturală, sensurile desprinse din simţuri, după ce a depărtat de la ele 
tot ce-i material şi necurat; iar prin minte, ca printr-un altar, cheamă tăcerea prea- 
lăudată a ascunsei şi necunoscutei mari grăiri a dumnezeirii, cea din adâncurile 
nepătrunse, prin altă tăcere grăitoare şi prea-răsunătoare. In felul acesta se 
împreună cu ea prin cunoaşterea tainică de Dumnezeu, cât e îngăduit omului, 
devenind astfel, ceea ce se cuvine să devină cel ce s-a învrednicit de sălăşluirea 
lui Dumnezeu şi a fost însemnat de razele atotluminoase. 



Capitolul al V-lea 

CUM ŞI ÎN CE FEL ESTE IARĂŞI BISERICA ICOANA 
ŞI CHIP AL SUFLETULUI LUAT ÎN SINE ? 

Dar tot el învăţa că Sfânta Biserică a lui Dumnezeu nu este numai icoana 
întregului om, adică a celui ce constă din suflet şi trup prin compoziţie, ci şi a 
sufletului însuşi, privit în sine cu ajutorul cugetării. 

Sufletul, spunea, constă în general din facultatea mintală şi vitală. Cea 
mintală se mişcă liber prin voinţă, iar cea vitală rămâne cum este după fire, fără 
liberă alegere. 

Şi iarăşi, de facultatea mintală ţine latura contemplativă şi practică. Cea 
contemplativă spunea că se numeşte minte, cea vitală, raţiune. Factorul care pune 
în mişcare facultatea mintală este mintea. Cea dintâi, adică mintea, este şi se 
numeşte înţelepciune, când păzeşte cu totul neschimbate mişcările sale către 
Dumnezeu. Raţiune de asemenea este şi se numeşte prudenţă, când cu bună 
chibzuială, unind facultatea vitală, cea îndrumată de purtarea ei de grijă, cu 
activitatea, o arată nedeosebită de minte, înfăţişând prin virtute aceeaşi 
descoperire a lui Dumnezeu ca şi mintea. Căci spunea că facultatea vitală e 
repartizată în chip firesc atât pe seama minţii, cât şi a raţiunii. încât sufletul este şi 
se arată la început mai degrabă constând din minte şi raţiune, ca mintal şi raţional, 
facultatea vitală văzându-se în amândouă în chip egal, adică în minte şi raţiune ( 
căci nu e îngăduit să se cugete nici una din acestea lipsită de viaţă ), şi fiind 
împărţită între amândouă. Prin ea mintea, care am spus că se numeşte şi 
înţelepciune, desfăşurându-se în deprinderea contemplaţiei şi în tăcerea şi 
cunoaşterea tainică, e dusă spre adevăr printr-o cunoştinţă care nu se mai uită şi 
nu se mai sfârşeşte. Iar raţiunea, pe care am numit-o şi prudenţă, sfârşeşte, după 
deprinderea făptuirii trupeşti a virtuţii, în bine. Din acestea amândouă se 

constituie adevărata ştiinţă a lucrurilor dumnezeeşti şi omeneşti, cunoştinţa cea 
fără greşeală şi capătul din urmă al întregii filosofii atotdumnezeeşti a creştinilor. 

Grăind şi mai limpede despre aceasta, o parte a sufletului este, cum s-a 
spus, partea contemplativă, iar alta, cea practică. Latura contemplativă a numit-o 
minte, iar cea practică raţiune, ca primele puteri ale sufletului. Şi iarăşi, mintea a 
numit-o înţelepciune, iar raţiunea prudenţă, ca primele lucrări ale lor. Desfăşurând 
însă mai departe lucrurile, spunea că de suflet ţin după latura mintală : mintea, 
înţelepciunea, contemplaţia, cunoaşterea, cunoştinţa care nu se uită, a căror ţintă 
finală este adevărul. Iar după latura raţională : raţiunea, prudenţa,făptuirea, 
virtutea, credinţa, a căror ţintă finală este binele. Iar adevărul şi binele zicea că 
indică pe Dumnezeu. Adevărul, când îl arată pe Dumnezeu din fiinţa Sa, căci 
adevărul este lucru simplu, unic, unul şi acelaşi, fără părţi, neschimbat, 
incoruptibil,neuitabil şi nesupus nici unei despărţiri sau distanţări. Iar binele, cănd 
II indică din lucrarea Sa; căci binele e binefâcător,îngrijitor al tuturor celor ce sunt 
din el şi păzitor al lor; derivând de la "a fi foarte, a fi fixat foarte, sau afirmare 
puternică" (agan ine, i tedisde, i desin) - după părerea etimologilor, înseamnă că 
dăruieşte tuturor celor ce sunt existenţa, persistenţa şi puterea de a se mişca. 

Deci zicea că cele cinci perechi, pe care le vedem în suflet, se mişcă în jurul 
perechii care indică pe Dumnezeu. Perechi numesc aici : mintea şi raţiunea, 
înţelepciunea şi prudenţa, cunoştinţa care nu se poate uita şi credinţa. Iar perechea 
care indică pe Dumnezeu este adevărul şi binele. Sufletul, mişcându-se progresiv 
prin acestea, se uneşte cu Dumnezeul tuturor, imitând neschimbabilitatea fiinţei şi 
caracterul binefăcător al lucrării Lui, prin întărirea şi statornicirea deprinderii în 
bine, pe baza liberului arbitru. Şi, ca amestec în acestea, o observţie potrivită: 
poate aceasta este dumnezeasca decadă a coardelor psalterionului din sufletul 
mintal, care face să răsune raţiunea în duh, atinsă fiind de cealaltă decadă fericită 
a poruncilor, şi care dă în chip spiritual sunetele desăvârşite şi armonioase, prin 
care e lăudat Dumnezeu. In chipul acesta pot să aflu care este raţiunea decadei 
care răsună şi al decadei care o face pe aceea să răsune, şi cum o decadă,se uneşte 
şi se împreună tainic cu cealaltă. Raţiunea readuce pe Iisus Dumnezeul şi 
Mântuitorul meu, întregit prin mine cel mântuit, la sine care este pururea atotplină 
şi niciodată nu poate ieşi din sine : iar pe mine, omul, mă restabileşte în chip 
minunat în ea însăşi, mai bine zis în Dumnezeu, de la Care am primit existenţa şi 
spre Care tind, dorind de departe să obţin fericirea. 

Cel ce poate să cunoască aceasta, prin pătimirea celor spuse, cunoaşte, 
desigur după ce i-a făcut experienţa, limpede demnitatea sa : cum se reîntoarce la 
chipul ceea ce-i după chipul; ce cinste se cuvine originarului; care e puterea tainei 
mântuirii noastre şi pentru cine a murit Hristos; cum putem apoi rămâne în El şi 
El în noi, precum a spus; şi cum "este drept cuvântul Domnului, şi în toate câte 
face îşi ţine făgăduinţa" (Ps.32, 4) ? Dar să ne întoarcem la şirul cuvântului, 
mulţumindu-ne cu atâta despre acestea. 

Mintea aşadar, mişcându-se prin înţelepciune vine la contemplaţie, prin 
contemplaţie, la cunoaştere, prin cunoaştere, la cunoştinţa care nu se uită, iar prin 
cunoştinţa care nu se uită la adevăr, în preajma căruia mintea ajunge la hotarul 
mişcării, fiind mărginită atât după fiinţă şi putere, cât şi după deprindere şi 
lucrare. 

Căci, zicea, că înţelepciunea este putere a minţii şi mintea însăşi este 
înţelepciune în potentă; contemplaţia, la rândul ei, este deprinderea minţii, iar 
cunoaşterea, lucrarea ei. Iar cunoştinţa care nu se uită este mişcarea stăruitoare, 
nesfârşită şi neîncetată a înţelepciunii, a contemplaţiei şi a cunoaşterii, adică, a 
puterii, a deprinderii şi a lucrării în jurul obiectului cunoscut, cel mai presus de 
toată cunoştinţa. Şi hotarul ei este adevărul, ca obiectul cunoscut în chip 
neîntrerupt. Acest lucru e vrednic de toată mirarea: cum poate avea un capăt, ca 
ceva circumscris, ceea ce nu e supus uitării ? Aceasta aşa se poate: că acest hotar 
şi-1 are cunoştinţa în adevăr, ca Dumnezeu. Căci adevărul este Dumnezeu, în jurul 
căruia mintea, mişcându-se fără sfârşit şi fără întrerupere, nu poate avea un capăt 
al mişcării ei, neaflând hotar acolo unde nu este spaţiu şi distanţă. Măreţia 
minunată a infinităţii dumnezeeşti nu are cantitate, nici părţi, nici dimensiuni 
spaţiale, şi nu este vreo înţelegere care să ajungă, pentru a o cunoaşte, ce este 
după fiinţă. Iar ceea ce nu este supus dimensiunilor spaţiale sau vreunei înţelegeri 
de orice fel, nu poate fi străbătut până la capăt. 

Raţiunea de asemenea, mişcându-se prin prudenţă, vine la făptuire, prin 
făptuire la virtute, prin virtute la credinţă, care e cu adevărat certitudinea sigură şi 
neclintită a celor dumnezeeşti. Pe aceasta având-o la început raţiunea prin 
prudenţă în potentă, pe urmă o scoate la iveală prin virtute, arătând-o prin fapte. 
"Căci credinţa fără fapte moartă esfe"(Iac. 2, 20), precum s-a scris. Dar tot ce este 
mort şi inactiv n-ar îndrăzni cineva, cugetând sănătos, să spună că se numără între 
cele bune. In sfârşit, prin credinţă raţiunea ajunge la bine, în preajma căruia se 
află la capătul său final, încetându-şi lucrările, dată fiind mărginirea puterii, 
deprinderii şi lucrării sale. 

Căci zicea că prudenţa este puterea raţiunii, şi raţiunea însăşi este prudenţă 
în potentă; făptuirea, la rândul ei, este deprinderea, iar virtutea, lucrarea ei. Iar 
credinţa este înrădăcinarea şi statornicia lăuntrică a prudenţei, a făptuirii şi a 
virtuţii, adică a puterii, a deprinderii şi a lucrării. Şi hotarul ei din urmă este 
binele, în preajma căruia se odihneşte raţiunea, ajungând la capătul mişcării. Căci 
binele este Dumnezeu, în Care îşi află termenul final toată puterea oricărei raţiuni. 

Dar cum şi în ce chip se realizează şi se actualizează fiecare din acestea, şi 
ce se împotriveşte fiecăreia dintre ele, sau i se potriveşte, şi în ce măsură, nu ţine 
de tema de faţă ca să analizăm şi să spunem. Numai atâta ţine, ca să ştim că orice 
suflet, când va putea, prin harul Duhului Sfânt şi prin osteneala şi strădania 
proprie, să împreune şi să ţeasă acestea laolaltă, adică raţiunea cu mintea, 
prudenţa cu înţelepciunea, făptuirea cu contemplaţia, virtutea cu cunoştinţa şi 
credinţa cu cunoştinţa fără uitare, nemicşorând sau neexagerând pe nici una în 

raport cu cealaltă, tăind de la ele orice umflătură sau lipsă; când va putea, ca să 
spun pe scurt, face din decada sa o monadă, atunci se va uni şi el cu Dumnezeu 
cel adevărat şi bun, unul şi singur. Va deveni atunci frumos şi magnific, şi 
asemenea Lui - cât e cu putinţă- prin desăvârşirea celor patru virtuţi generale, care 
fac arătată decada dumnezeească din suflet, şi îmbrăţişează cealaltă decadă 
fericită a poruncilor. Căci tetrada este decadă în potentă, formându-se din unitate 
prin adaos progresiv. Dar tot ea este şi monadă, îmbrăţişând prin întâlnire, în chip 
unitar, binele, şi arătând prin sine, în chip netăiat împărţită, simplitatea şi 
neîmpărţirea lucrării dumnezeeşti. Prin acestea, sufletul păstrează cu tărie şi cu 
statornicie ceea ce-i propriu al său, şi respinge cu bărbăţie ceea ce e străin de el, 
ca unul ce are minte raţională, înţelepciune, prudenţă, contemplaţie făptuitoare, 
cunoştinţă virtuoasă, şi, pe temeiul lor, cunoştinţă fără uitare, atotcredincioasă şi 
neclătinată; şi ca unul ce aduce lui Dumnezeu efectele unite înţelepţeşte cu 
cauzele, şi lucrările cu puterile, şi primeşte pentru ele îndumnezeirea, care 
produce simplitatea. 

Căci raţiunea este lucrare şi manifestare a minţii, fiind faţă de minte ca un 
efect faţă de cauză. De asemenea prudenţa este lucrare şi manifestare a 
înţelepciunii, făptuirea a contemplaţiei, virtutea a cunoştinţei, credinţa a 
cunoştinţei fără uitare. Prin ele se înfăptuieşte relaţia lăuntrică cu adevărul şi 
binele, adică cu Dumnezeu, relaţie de care spunea că este ştiinţă dumnezeiască, şi 
cunoştinţă fără greşeală, şi iubire şi pace, în care şi prin care este îndumnezeirea. 
Ştiinţă, ca împlinire a toată cunoştinţa îngăduită oamenilor despre Dumnezeu şi 
cele dumnezeeşti, şi îmbrăţişare fără greşeală a virtuţilor; cunoştinţă, ca cea care 
pătrunde, de fapt, în adevăr, şi procură o experienţă durabilă a lui Dumnezeu; 
iubire, ca cea care participă prin starea lăuntrică întreagă la întregul farmec al lui 
Dumnezeu; iar pace, ca una ce încearcă aceleaşi stări ca şi Dumnezeu, şi-i 
pregăteşte să le încerce pe cei ce se învrednicesc de ea. Căci dacă dumnezeirea 
este cu totul nemişcată, ca una ce nu are nimic care s-o tulbure ( ce-ar putea doar 
să ajungă măcar la îmbrăţişarea ei cu vederea ? ), iar pacea este statornicie 
neclintită şi nemişcată, şi bucurie netulburată, oare nu trăieşte cele dumnezeeşti şi 
tot sufletul care s-a învrednicit să dobândească pacea ? Căci un astfel de suflet a 
trecut dincolo nu numai de hotarele răutăţii, neştiinţei, minciunii şi vicleniei,a 
păcatelor opuse virtuţii, cunoştinţei, adevărului şi binelui, care se nasc din 
mişcările sufletului contrare firii ci, dacă este îngăduit să spunem, şi de ale virtuţii 
însăşi, ale cunoştinţei, ale adevărului şi ale bunătăţii cunoscute de noi, odihnindu- 
se în chip negrăit şi neştiut în locaşul intim supra-adevărat şi preabun al lui 
Dumnezeu, potrivit cu făgăduinţa Lui nemincinoasă. In chipul acesta nimic din 
cele ce îl pot tulbura nu pot atinge ascuţimea sa din Dumnezeu. In acel locaş 
fericit şi atotsfânt se săvârşeşte taina înfricoşată a unirii mai presus de minte şi de 
raţiune, prin care se face un trup şi un duh Dumnezeu cu biserica sufletului, şi 
sufletul cu Dumnezeu. O, cum mă minunez de bunătatea Ta, Hristoase ! Nici nu 
îndrăznesc să o spun, eu care nu am putere destulă nici măcar să mă minunez cu 

vrednicie. "Căci vor fi cei doi un trup. Taina aceasta mare este. Dar eu vorbesc de 
Hristos şi de biserică", zice dumnezeescul apostol (Efes.5, 31-32). Şi iarăşi : "Cel 
ce se lipeşte de Domnul este un duh cu El "(I Cor. 6,17). 

Ajungând astfel sufletul unitar şi adunat în sine însuşi şi la Dumnezeu, nu 
va mai fi în el raţiunea care îl împarte în multe prin gânduri, ci capul lui va fi 
încununat de Dumnezeu, Raţiunea primă, singură şi una. Iar în această Raţiune şi 
Dumnezeu sunt şi subzistă toate raţiunile lucrurilor într-o simplitate neînţeleasă, 
în chip unitar, ca în Creatorul şi Făcătorul tuturor celor ce sunt. Aţintindu-se 
sufletul spre Acela, care nu e în afară de el, ci întreg în întregimea lui, va cunoaşte 
şi el prin simplă intuiţie, raţiunile şi cauzele lucrurilor, de dragul cărora, înainte 
de-a se face mireasa Logosului - Dumnezeu, se supunea metodelor care divizează. 
Iar prin aceste raţiuni va fi purtat în chip mântuitor şi adecvat spre însuşi 
Cuprinzătorul şi Făcătorul a toată raţiunea şi cauza. 

Acestea sunt aşadar, precum am spus, proprii sufletului; prin minte are 
înţelepciunea în potentă, din înţelepciune decurge contemplaţia, din aceasta 
cunoaşterea, din cunoaştere cunoştinţa fără uitare, şi prin toate e dus la adevăr, 
care e hotarul şi ţinta finală a bunurilor mintale. Iar prin raţiune are prudenţa, din 
aceasta iese făptuirea, din făptuire virtutea, din aceasta credinţa, prin care 
odihneşte în bine ca scop şi sfârşit fericit al lucrărilor raţionale. In sfârşit, prin 
unirea acestora întreolaltă se culege ştiinţa celor dumnezeeşti. In toate acestea se 
aseamănă cu sufletul sfânta biserică, privită în înţeles spiritual. Toate cele ce au 
fost arătate că ţin de minte şi ies progresiv din ea, le indică biserica prin ieration. 
Iar cele arătate că ţin de raţiune şi ies din ea prin desfăşurare, le ilustrează prin 
naos. In sfârşit, toate le adună spre taina ce se săvârşeşte pe dumnezeescul altar, 
taină prin care, tot cel ce poate să înţeleagă cu înţelepciune cele ce se săvârşesc în 
biserică, îşi face cu adevărat biserică a lui Dumnezeu şi dumnezeesc sufletul său. 
Căci pentru suflet ni s-a dat poate, spre călăuzirea lui către cele înalte, biserica cea 
făcută de mâini, care îi este şi model prin diferitele simboale dumnezeeşti din ea. 

Capitolul al Vl-lea 

CUM ŞI ÎN CE FEL ESTE NUMITĂ ŞI SFÂNTA SCRIPTURĂ OM ? 

Precum după un înţeles mai înalt a numit biserica om duhovnicesc, iar pe 
om biserică tainică, la fel zicea că şi Sfânta Scriptură, privită toată deodată, este 
ca un om, care are Testamentul Vechi drept trup, iar pe cel Nou drept suflet, duh 
şi minte; sau istoria literară a întregii Sfinte Scripturi, a celei vechi şi noi, trup, iar 
sensul celor scrise şi scopul spre care tinde acel sens, suflet. Auzind aceasta, am 
admirat potriveala asemănării şi am lăudat cât am putut pe Cel ce împarte 
fiecăruia darurile Sale după vrednicie. Căci, precum omul e muritor după ceea ce 
e văzut şi nemuritor după ceea ce e nevăzut, la fel şi Sfânta Scriptură are litera 
trecătoare, iar duhul ascuns în litara ei niciodată nu încetează de a fi. Şi, precum 
omul stăpânind prin înţelepciune dorinţa şi pornirea pătimaşă vestejeşte trupul, la 
fel şi Sfânta Scriptură înţeleasă duhovniceşte taie de la sine litera. Căci zice 
dumnezeiescul Apostol: "Pe măsură ce se strică omul nostru cel din afară, cel 
dinlăuntru se înnoieşte zi de zi' (II Cor. 4, 16). Aceasta s-o înţelegem şi s-o zicem 
şi despre Sfânta Scriptură, înţeleasă figurat ca om. Pe măsură ce se retrage litera ei 
sporeşte duhul. Şi pe măsură ce trec umbrele slujirii vremelnice, iese la arătare 
adevărul credinţei atotluminos şi neumbrit, prin care şi pentru care este şi s-a scris 
şi se numeşte Scriptură, întipărită fiind în minte prin harul duhovnicesc. Precum şi 
omul este şi se zice om pentru sufletul raţional şi mintal, prin care şi pentru care 
este chip şi asemănarea lui Dumnezeu, Cel ce 1-a făcut pe el, şi a fost deosebit de 
celelalt animale prin natură, neavând cu ele nici o relaţie lăuntrică. 

Capitolul al VH-lea 

CUM ESTE NUMIT COSMOSUL OM ŞI ŞI CE CHIP OMUL ESTE NUMIT 

COSMOS ? 

Urmărind aceeaşi asemănare uşor de observat, spunea că şi cosmosul întreg 
constând din cele văzute şi nevăzute este om; iar omul constând din suflet şi trup 
este cosmos. Căci cele inteligibile au rostul sufletului, precum sufletul are acelaşi 
rost ca cele inteligibile. Iar cele sensibile sunt chipul trupului, precum trupul e 
chipul celor sensibile. Cele inteligibile sunt sufletul celor sensibile, iar cele 
sensibile trupul celor inteligibile. Precum sufletul se află în trup, aşa cosmosul 
inteligibil în cel sensibil. Iar cosmosul sensibil este ţinut la un loc de cel 
inteligibil, precum trupul este ţinut de suflet. Şi din amândouă se constituie un 
singur cosmos, precum din suflet şi trup un singur om. Nici una din cele două 
părţi ale acestora, care sunt unite întreolaltă, nu neagă şi nu refuză pe cealaltă, 

existând o lege care le leagă împreună. In ele este sădită raţiunea unei puteri 
unificatoare, care nu îngăduie să se slăbească identitatea în baza unirii după 
ipostas din pricina deosebirii (de) natură, nici să apară particularitatea care 
circumscrie pe fiecare din acestea în ea însăşi deosebind-o şi desfâcând-o de 
cealaltă, mai puternică decât înrudirea, sădită în ele în chip tainic prin faptul 
unirii. Prin înrudirea aceasta se arată existent în toate, în chip diferit, modul 
universal şi unic al cauzei ascunse şi necunoscute, care ţine adunate toate, 
susţinând toate în ele însele şi unele în altele, neamestecate şi nedivizate, şi 
înfăţişându-le ca fiind mai degrabă unele pentru altele decât pentru ele însele, prin 
acea relaţie unificatoare. Aceasta până ce va socoti de bine Cel ce le-a legat 
întreolaltă să le dezlege, când va veni vremea obştescului sfârşit, cel nădăjduit. 
Atunci şi lumea celor văzute va muri, ca şi omul, şi va învia iarăşi, ca o lume nouă 
din cea îmbătrânită, la învierea pe care de abia atunci o aşteptăm. Atunci şi omul 
de acum va învia împreună cu lumea, ca partea cu întregul, şi lumea mică 
împreună cu lumea mare, dobândind puterea să nu se mai poată strica. Şi tot 
atunci, trupul se va face asemenea sufletului, iar cele sensibile asemenea celor 
inteligibile în privinţa cinstei şi a slavei, arătându-se în toate o singură putere 
dumnezeiască, printr-o putere luminoasă şi activă, potrivit cu fiecare. Iar această 
putere va păstra prin ea nedesfăcută legătura unirii pentru veacurile nesfârşite. 

Dacă vrea aşadar cineva să aibă viaţa şi raţiunea iubitoare de Dumnezeu şi 
plăcută lui Dumnezeu, să se îngrijească de părţile mai înalte şi mai cinstite ale 
acestor trei oameni, adică a cosmosului, a Sfintei Scripturi şi a omului nostru. Să 
se îngrijească cu toată puterea de suflet, fâcându-1 nemuritor şi îndumnezeit prin 
virtuţi, şi să dispreţuiască trupul care este supus stricăciunii şi morţii, şi care poate 
să întineze demnitatea îngrijită a sufletului. "Căci trupul stricăcios, zice, 
îngreuiază sufletul, şi locaşul cel pământesc împovărează mintea cea plină de 
griji" (înţelep. Sol. 9, 15). Şi iarăşi : "Cel ce seamănă în trupul său, din trup va 
culege stricăciune" (G&X. 6, 8). 

Acela să-şi îndrepteze râvna gândurilor minţii spre puterile trupeşti şi 
spirituale, pentru a se face asemenea lor, părăsind cele prezente şi văzute. "Căci 
cele ce se văd sunt vremelnice; iar cele ce nu se văd sunt veşnice" (Gal. 4, 18). în 
acestea se odihneşte Dumnezeu, pentru mărimea deprinderii lor în pace. 

De asemenea, să se înalţe cu înţelepciune spre Duhul Sfânt, prin studiul 
pătrunzător al Sfintei Scripturi, ridicându-se deasupra literei, căci în El se află 
plinătatea bunătăţilor şi comorilor ascunse ale cunoştinţei şi înţelepciunii, 
înlăuntrul cărora cel ce se învredniceşte să ajungă va afla pe Dumnezeu însuşi 
"înscris în tablele inimii prin harul Duhului", oglindind cu faţa descoperită slava 
lui Dumnezeu prin ridicarea zăbranicului literei. (II Cor. 3,3-18) 

Capitolul al VIII-lea 

CE SIMBOLIZEAZĂ PRIMA INTRARE A SFINTEI ADUNĂRI (LITURGHII) 

ŞI CELE SĂVÂRŞITE DUPĂ EA ? 

Cuvântul nostru, după ce a înfăţişat pe scurt vederile comunicate de 
fericitul bătrân despre sfânta biserică, va face acum o povestire şi mai scurtă 
despre Liturghia din sfânta biserică. Prima intrare a arhiereului în sfânta biserică 
la sfânta adunare este chipul şi icoana primei veniri în lume a Fiului lui 
Dumnezeu şi Mântuitorului nostru Hristos prin trup. Prin aceasta El a eliberat şi 
răscumpărat firea oamenilor, robită stricăciunii şi vândută prin ea însăşi morţii în 
urma păcatului, şi stăpânită silnic de diavol, plătind toată datoria pentru ea ca un 
vinovat Cel nevinovat şi fără de păcat. Astfel a readus-o la harul împărăţiei de la 
început, dându-Se pe Sine preţ de răscumpărare şi schimb pentru noi, şi punând 
patima Sa de viaţă făcătoare ca leac de vindecare a patimilor noastre, 
priciniuitoare de stricăciune, şi ca mijloc de mântuire al întregii lumi. 

Iar prin intrarea arhiereului în ieration, şi prin urcarea pe tronul preoţesc se 
închipuieşte simbolic înălţarea şi reaşezarea Aceluia în ceruri şi pe tronul mai 
presus de ceruri, după petrecerea în lume. 



Capitolul al IX-lea 

CE ÎNSEAMNĂ INTRAREA POPORULUI ÎN SFÂNTA BISERICĂ? 

Intrarea poporului, care se face odată cu a ierarhului, în sfânta biserică, 
înseamnă întoarcerea necredincioşilor de la neştiinţă şi rătăcire la cunoaşterea lui 
Dumnezeu, şi mutarea credincioşilor de la păcat şi necunoştinţă la virtute şi 
cunoştinţă, spunea fericitul bătrân. Căci intrarea în biserică nu înfăţişează numai 
întoarcerea necredincioşilor la adevăratul Dumnezeu, ci şi îndreptarea prin 
pocăinţă a fiecăruia dintre noi cei ce credem dar nesocotim poruncile Domnului 
prin trai desfrânat şi prin viaţă necuvincioasă. Fiindcă tot omul, fie ucigaş, fie 
desfrânat, fie fur, fie îngâmfat, fie mândru sau înjurător, sau lacom, sau iubitor de 
arginţi, sau bârfitor, sau neuitător de rău, sau uşor de mişcat spre mânie şi furie, 
sau vorbitor de rău, sau semănător de vrajbă, sau şoptitor, pizmaş, sau beţiv şi rău, 
simplu vorbind, ca să nu mai lungesc cuvântul, numărând toate felurile păcatului, 
orice om care, fiind stăpânit de orice păcate, încetează în urmă de a se mai lăsa 
stăpânit de bună voie de o asemenea deprindere şi de a mai lucra cu intenţie 
potrivit cu ea, şi-şi schimbă viaţa înspre bine, alegând virtutea în locul păcatului, 

orice astfel de om are să fie socotit că intră într-adevăr cu Hristos Dumnezeul şi 
Arhiereul nostru la virtute, care înţeleasă figurat este biserica. 



Capitolul al X-lea 

CE SIMBOLIZEAZĂ CITIRILE DUMNEZEIEŞTI ? 

Citirile dumnezeeşti ale preasfintelor cărţi, spunea învăţătorul că indică 
voile şi sfaturile dumnezeeşti şi fericite ale atotsfântului Dumnezeu. Prin ele 
aflăm îndatoririle ce le avem de îndeplinit, potrivit cu fiecare dintre noi, după 
puterea ce este înnăscută. De asemenea învăţăm legile luptelor dumnezeeşti 
fericite, după care războindu-ne, ne învrednicim de cununile biruinţei din 
împărăţia lui Hristos. 

Capitolul al Xl-lea 

CE SIMBOLIZEAZĂ CÂNTĂRILE DUMNEZEIEŞTI ? 

Dulceaţa duhovnicească a cântărilor dumnezeeşti, spunea că indică bucuria 
care vădeşte împărtăşirea de bunătăţile dumnezeeşti, şi care, pe de o parte, mişcă 
sufletele spre dragostea curată şi fericită a lui Dumnezeu, iar pe de alta, 
răstigneşte şi mai mult spre ura păcatului. 

Capitolul al XH-lea 

CE ÎNSEAMNĂ STRIGĂRILE PĂCII ? 

Prin strigările păcii, săvârşite dinlăuntrul ierationului, la porunca 
arhiereului, la fiecare citire, după precizarea acelui înţelept se indică bucuria şi 
laudele dumnezeeşti aduse de sfinţii îngeri. Prin ele Dumnezeu pune hotar 
luptelor purtate pentru adevăr împotriva puterilor duşmane, împrăştiind 
nevăzutele îngrămădiri, dăruind pace prin desfiinţarea trupului păcatului, şi dând 
sfinţilor harul nepătimirii drept cunună a ostenelilor pentru virtute, ca părăsind 
lumea să-şi îndrepte puterile sufletului spre cultivarea duhovnicească, adică spre 
dezvoltarea virtuţilor. Prin acestea împrăştie ostile cereşti duhurile rele, având de 
căpetenie a luptei lor pe Dumnezeu şi Cuvântul, Care risipeşte meşteşugirile 
duşmănoase şi greu de ocolit ale diavolului. 

Capitolul al XlII-lea 

CE SIMBOLIZEAZĂ CITIREA SFINTEI EVANGHELII ŞI ACTELE MISTICE 

DE DUPĂ ACEEA ÎN PARTICULAR ? 

îndată după acestea, rânduiala Sfintei Biserici a stabilit să se facă citirea 
dumnezeiască a Sfintei Evanghelii. Aceasta arată în particular celor ce se 
străduiesc, necazurile ce au să fie suportate pentru cuvânt. După aceea, venind la 
ei din cer Cuvântul contemplaţiei şi al cunoştinţei, ca un Arhiereu înlătură ca pe o 
lume sensibilă cugetul trupului, depărtează gândurile lor ce caută spre pământ şi îi 
duce spre privirea celor spirituale prin închiderea uşilor şi prin intrarea sfintelor 
taine, după ce şi-au închis simţurile de către cuvinte şi lucruri. Şi aşa, după ce au 
ajuns afară de trup şi de lume, îi învaţă cele ascunse şi tainice, sărutarea între ei 
înşişi, şi la El adunându-i; ca apoi, pentru multa binefacere de care le-a făcut 
parte, ca singură mulţumire, să primească mărturisirea recunoştinţei pentru 
mântuirea lor, pe care o tălmăceşte Simbolul credinţei. Apoi, punându-i între 
îngeri prin cântarea întreit sfântă, şi dăruindu-le aceeaşi ştiinţă a teologiei 
sfinţioare pe care o au şi aceia, îi aduce lui Dumnezeu şi Tatăl, înfiindu-i în Duhul 
prin rugăciunea prin care s-au învrednicit să-L numească pe Dumnezeu Tată. De 
aici iarăşi, după ce au străbătut cu ştiinţă toate raţiunile din lucruri, îi duce în chip 
neînţeles spre monada necunoscută prin cântarea "Unul Sfânt", cu care s-au unit 
prin har şi au devenit asemenea după participare, într-o identitate neîmpărţită, 
după putinţă. 



Capitolul al XlV-lea 

CE SIMBOLIZEAZĂ, ÎN ÎNŢELESUL EI GENERAL, CITIREA 
DUMNEZEEASCĂ A SFINTEI EVANGHELII ? 

/y 

In aplicare generală ea înseamnă sfârşitul lumii acesteia. Căci după citirea 
dumnezeiască a Sfintei Evanghelii, arhiereul coboară de pe tron, şi se face 
slobozirea şi scoaterea afară, prin slujitori, a catehumenilor şi a celorlalţi care nu 
sunt vrednici de vederea dumnezeiască a tainelor ce se vor arăta. Aceasta indică şi 
preînchipuieşte prin ea adevărul, al cărei tip şi icoană este, şi pe care îl strigă 
oarecum prin aceste acte, că după ce se va vesti Evanghelia împărăţiei, precum s-a 
scris,în toată lumea, va veni a doua oară din cer, cu slavă multă, marele 
Dumnezeu şi Mântuitorul nostru Iisus Hristos; "căci însuşi Domnul, în strigăt de 
arhanghel şi la trâmbiţa lui Dumnezeu, Se va pogorî din cer" (l Tes. 4, 16), zice 
dumnezeescul Apostol. Iar venind, Se va răzbuna împotriva vrăjmaşilor şi va 
despărţi prin sfinţii îngeri pe cei necredincioşi de cei credincioşi, pe cei nedrepţi 
de cei drepţi, pe cei ticăloşi de cei sfinţi şi, ca să spun pe scurt, pe cei ce au 

păcătuit pe urmele trupului de cei ce au umblat în Duhul lui Dumnezeu, dând 
fiecăruia dintre cei ce au trăit pe pământ plata cea dreaptă după vrednicia lor, cum 
spune adevărul cuvintelor dumnezeeşti. 



Capitolul al XV-lea 

CE SIMBOLIZEAZĂ ÎNCHIDEREA UŞILOR SFINTEI BISERICI, CARE SE 

FACE DUPĂ SFINTA EVANGHELIE ? 

închiderea uşilor sfintei biserici a lui Dumnezeu, care se face după sfinţita 
citire a Sfintei Evanghelii şi după scoaterea catehumenilor, arată trecerea celor 
pământeşti şi intrarea viitoare a celor vrednici în lumea inteligibilă sau la ospăţul 
de nuntă al lui Hristos, după acea despărţire înfricoşată şi sentinţă şi mai 
înfricoşată; de asemenea lepădarea desăvârşită a lucrării rătăcite din simţuri. 



Capitolul al XVI-lea 

CE ÎNSEAMNĂ INTRAREA SFINTELOR TAINE ? 

Intrarea sfintelor şi cinstitelor Taine este începutul şi sfârşitul, cum spunea 
acel mare bătrân, a învăţăturii celei noi, care ni se va împărtăşi în cer, cu privire la 
iconomia lui Dumnezeu cea către noi şi descoperirea tainei mântuirii noastre, care 
se află în adâncurile nepătrunse ale ascunzimii dumnezeeşti. "Căci nu voi mai 
bea, zice către ucenicii Săi Dumnezeu şi Cuvântul, de acum din rodul viţei, până 
in ziua aceea când îl voi bea pe el cu voi, nou, în împărăţia Tatălui Meu" (Mat. 
26, 29). 

Capitolul alXVII-lea 

CE SIMBOLIZEAZĂ ŞI SĂRUTAREA DUMNEZEIEASCĂ ? 

Sărutarea duhovnicească, vestită tuturor, preînchipuieşte şi zugrăveşte 
unirea în cuget şi mărturisirea într-un gând şi identitatea pe care o vor avea cu 
toţii întreolaltă prin credinţă şi iubire, când se va face descoperirea bunurilor 
viitoare negrăite. Prin ea cei vrednici vor primi împreunarea cu Cuvântul şi 
Dumnezeu. Căci gura este simbolul cuvântului şi raţiunii, prin care toţi cei părtaşi 
de cuvânt şi de raţiune, ca fiinţe raţionale, vor deveni una cu toţii şi cu Cuvântul 
prim şi unic şi cauză a tot cuvântul şi raţiunea. 



20 



Sf. Maxim Mărturisitorul, Mistagogia 

Capitolul al XVHI-lea 

CE ÎNSEAMNĂ SIMBOLUL DUMNEZEESC AL CREDINŢEI ? 

Mărturisirea dumnezeescului simbol al credinţei, care se face de toţi, arată 
mulţumirea tainică pentru raţiunile şi modurile înţeleptei providenţe dumnezeeşti 
cu privire la noi, prin care ne-am mântuit, mulţumire care va avea loc în veacul 
viitor. Prin ea cei vrednici îşi vor arăta recunoştinţa pentru binefacerea 
dumnezeiască, neavând afară de ea nimic altceva ce să dea pentru bunătăţile 
dumnezeeşti fără de margini care li s-au hărăzit. 

Capitolul al XlX-lea 

CE ÎNSEAMNĂ DOXOLOGIA ÎNTREIT SFÂNTĂ ? 

Rostirea întreită a cântării sfinţeniei dumnezeeşti şi de către tot poporul 
credincios preînchipuieşte unirea şi deopotrivă cinste pe care o vom avea în 
veacul viitor cu puterile netrupeşti şi spirituale. în acea stare, într-un cuget cu 
puterile de sus, firea oamenilor va fi învăţată să laude şi să sfinţească prin trei 
sfinţiri dumnezeirea treiipostatică cea una. 

Capitolul al XX-lea 

CE SIMBOLIZEAZĂ SFÂNTA RUGĂCIUNE: "TATĂL NOSTRU CARELE 

EŞTI ÎN CERURI" ? 

Chemarea atotsfântă şi preacinstită a marelui şi fericitului Dumnezeu şi 
Tată este simbolul înfierii adevărate şi reale, care ni se va da prin darul şi harul 
Duhului Sfânt. Prin această înfiere, biruindu-se şi acoperindu-se tot ce-i însuşire 
omenească, prin coborârea harului, se vor face şi vor fi fii lui Dumnezeu toţi 
sfinţii, care s-au luminat încă de aici cu frumuseţea dumnezeească a bunătăţii. 

Capitolul al XXI-lea 

CE ÎNSEAMNĂ SFÂRŞITUL CÂNTĂRILOR ROSTITE LA SFÂNTA SLUJBĂ 
TAINICĂ, ADICĂ: "UNUL SFÂNT, UNUL DOMN" ŞI CELE URMĂTOARE ? 

Mărturisirea pe care o face întregul popor la sfârşitul întregii slujbe tainice, 
rostind : "Unul Sfânt" şi cele ce urmează, arată adunarea şi unirea mai presus de 
raţiune şi de minte a celor iniţiaţi tainic şi înţelept în unitatea cea ascunsă a 
simplităţii dumnezeeşti, în veacul nestricăcios al celor inteligibile, când privind la 
lumina slavei nevăzute şi mai presus de grai, vor ajunge şi ei în stare să primească 
împreună cu puterile de sus fericita puritate. După aceasta, la sfârşitul tuturor, se 
face împărtăşirea tainei care-i preface pe cei ce se împărtăşesc cu vrednicie, în 
chipul ei şi asemenea, după har şi participare, Binelui prin esenţă, nefiind lipsiţi 
întru nimic de El, pe cât este îngăduit şi cu putinţă oamenilor. Aşa încât şi ei pot 
fi, şi se pot numi, prin lucrarea voinţei şi prin har, dumnezei, în urma faptului că 
Dumnezeu întreg îi umple deplin şi nu lasă nimic din ei gol de prezenţa Lui. 



Capitolul al XXII-lea 

CUM ŞI ÎN CE CHIP ŞI STAREA SUFLETULUI PRIVIT ÎN EL ÎNSUŞI, LA 
FIECARE OM ÎN PARTE, ESTE ÎNDUMNEZEITOARE ŞI FĂCĂTOARE DE 

DESĂVÂRŞIRE PRIN CELE SPUSE ? 

Să căutăm acum, trecând cu privirea prin aceleaşi momente ca pe o cale şi o 
ordine bună, să le înţelegem şi cu privire la sufletul cunoscător. Şi să nu 
împiedicăm mintea, care doreşte şi voieşte să se urce, sub îndrumarea lui 
Dumnezeu, treptat spre raţiune, după putere, cu toată evlavia, spre contemplarea 
mai înaltă şi să privească şi să înţeleagă cum orânduirile dumnezeeşti ale Sfintei 
Biserici duc sufletul spre desăvârşirea lui prin cunoştinţă adevărată şi efectivă. 



Capitolul al XXIII-lea 

PRIMA INTRARE A SFINTEI ADUNĂRI (LITURGHII) ESTE SIMBOLUL 

VIRTUŢILOR SUFLETULUI 

Priveşte aşadar, tu cel ce ţi-ai câştigat adevărata iubire a lui Hristos, cu 
ochii minţii, la prima intrare a sfintei adunări de la rătăcirea şi tulburarea din afara 
celor pământeşti ( după cum s-a scris: "Femei, ce veniţi de la vedere, apropiaţi-vă 
" - îs. 27, 1 1 ); de la vagabondarea printre chipurile şi formele văzute ale celor 

sensibile. Căci nu este drept să fie numită contemplare, după neînţelepţii aşa 
zişilor înţelepţi ai elinilor (să nu cumva să-i numiţi înţelepţi pe aceia care nu au 
putut sau nu au voit să cunoască pe Dumnezeu din făpturile Lui), vederea celor 
sensibile, în planul căreia subzistă războiul neîntrerupt al celor sensibile 
întreolaltă, război care produce stricăciunea tuturor prin ele înşile, toate stricându- 
le pe altele şi stricându-se prin altele, neavând altă statornicie decât pe aceea a 
nestatorniciei şi a stricăciunii, şi neputând rămâne vreodată întreolaltă fără război 
şi fără dezbinare. Prin acea intrare însuşi sufletul vine de la acelea şi fuge şi intră, 
ca într-o Biserică şi ca într-un azil al păcii, la contemplarea naturală în duh, în 
care nu se află războire şi nici tulburare, împreună cu Cuvântul şi condus de 
Cuvântul, marele şi adevăratul nostru Dumnezeu şi Arhiereu. Iar de la 
dumnezeeştile citiri ce se fac, învaţă ca pe nişte simboale, raţiunile lucrurilor şi 
marea şi minunata taină a Providenţei dumnezeeşti arătată în lege şi prooroci. Prin 
fiecare primeşte, ca răsplată a bunei sale ucenicii întru acestea, de la Dumnezeu, 
prin Sfintele Puteri, care vorbesc cu el spiritual, întipăririle dătătoare de pace 
deodată cu farmecul întăritor şi susţinător, cu dorinţa dumnezeiască şi arzătoare a 
lui Dumnezeu, prin plăcerea produsă în el tainic de cântarea imnelor dumnezeeşti. 

Trecând iarăşi de la acestea, se concentrează pe culmea cea una şi singură, 
care adună unitar aceste raţiuni. Adică în jurul Sfintei Evanghelii, în care au 
preexistat unitar toate raţiunile Providenţei şi ale lucrurilor îmbrăţişate printr-o 
singură putere. După aceasta se îngăduie ochilor minţii, iubitori de Dumnezeu şi 
netulburaţi să privească printr-o simţire dumnezeiască pe însuşi Cuvântul şi 
Dumnezeu, Care coboară în suflet din cer (ceea ce se arată prin coborârea 
arhiereului de pe tronul sacerdotal) şi depărtează, ca pe nişte catehumeni, 
cugetările care sunt legate încă prin fantezie de simţuri şi de diviziunea lor. Pe 
urmă iarăşi, Cuvântul duce sufletul, ieşit afară din cele sensibile, cum dă să 
înţelegem închiderea uşilor sfintei lui Dumnezeu biserici, spre ştiinţa imaterială, 
simplă, neschimbată, dumnezeiască, liberă de orice chip şi figură a celor 
inteligibile, indicată prin intrarea tainelor negrăite. Ajuns aici, sufletul îşi 
concentrează în sine însuşi puterile sale şi pe sine în Cuvântul, unind prin 
sărutarea duhovnicească raţiunile şi chipurile negrăite referitoare la mântuirea sa. 
Iar Cuvântul îl învaţă prin Simbolul credinţei, să mărturisească aceasta cu 
mulţumire. 

După aceasta, sufletul, fiind deja, în ce priveşte mintea, simplu şi 
neîmpărţit în cunoaştere, prin ucenicie făcută şi cuprinzând raţiunile celor 
sensibile şi celor inteligibile, este dus de Cuvântul spre cunoştinţa lămurită a lui 
Dumnezeu, după trecerea peste toate dăruindu-i-se o înţelegere egală, după 
putinţă cu a îngerilor. Şi aşa de mult îl învaţă Cuvântul, încât cunoaşte pe 
Dumnezeu ca Unul, o singură fiinţă, dar în trei ipostasuri; unitate a fiinţei în trei 
ipostasuri, şi treime a ipostasurilor de o fiinţă; unitate în treime şi treime în 
unitate; nu alta şi alta; nici una deosebită de alta sau una prin alta, nici una în alta 
sau una din alta, ci una şi aceeaşi în ea însăşi şi prin ea însăşi, având identică cu 

sine însuşi atât unitatea cât şi treimea, fără nici o confuzie; unirea lor este fără 
confuzie, iar deosebirea nedivizată şi fără părţi; unitate după raţiunea fiinţei sau a 
existenţei, dar nu prin compoziţie, prin contracţiune sau prin vreo contopire; şi 
treime după raţiunea felului cum există sau subzistă, dar nu prin vreo divizare sau 
înstrăinare sau vreo împărţire. Căci nu se divide unitatea prin ipostasuri, nici nu se 
cuprinde şi se contemplă în ele în virtutea relaţiei. De asemenea, nu se adună 
ipostasurile într-o unitate, nici nu o înfăptuiesc pe aceasta prin contracţiune, ci 
aceea este identică aceleiaşi, desigur altfel şi altfel. Sfânta Treime a ipostasurilor 
este unitate neamestecată după fiinţă şi după raţiunea simplă a ei. Iar sfânta 
unitate este treime după ipostasuri şi după modul de existenţă. Aceeaşi întregă 
este şi aceea şi aceasta în chip diferit, înţeleasă după altă şi altă raţiune, precum s- 
a spus; una şi singură, dumnezeire nedivizată şi fără confuzie, dumnezeire simplă, 
nemicşorabilă şi netransformabilă, va fi, fiind întreagă unitate după fiinţă şi 
întreagă treime după ipostasuri, o singură rază a unei lumini de întreită strălucire 
care luminează în chip unitar. Prin acesta lumină şi sufletul, egal în cinste cu 
sfinţii îngeri, primind raţiunile despre dumnezeire care pot fi cunoscute de 
creaţiune, şi învăţând să laude împreună cu aceia fără cuvinte în chip întreg 
dumnezeirea cea una, este dus spre înfierea după har prin cea mai accentuată 
asemănare. In temeiul acesteia, având pe Dumnezeu ca Tată tainic şi unic prin 
har, va fi dus totodată spre ascunsul cel unul al Aceluia, prin ieşirea sa din toate. 
Şi atât de mult va spori în pătimirea sau în cunoaşterea celor dumnezeeşti, încât 
nu va mai vrea să fie al său însuşi şi nu va mai putea să se cunoască din sine, de 
către sine sau din altcineva, ci numai din şi de către Dumnezeu, Care întreg 1-a 
primit în întregime, cu bunătate, şi S-a sălăşluit întreg în întregimea lui, fără 
pătimire şi în chip cuvenit cu Dumnezeu, şi 1-a îndumnezeit întreg. Astfel, cum 
zice preasfântul Dionisie Areopagitul, sufletul devine chip şi arătare a luminii 
ascunse, oglindă curată, atotstrăvezie, neştirbită, nepătată, neprihănită, ce prinde, 
dacă se poate spune, întreaga frumuseţe a arhetipului binelui, care străluceşte în el 
în chip dumnezeesc şi nemicşorat precum este, cu bunătatea negrăită a celor 
nepătrunse. 



Capitolul al XXIV-lea 

CE TAINE LUCREAZĂ ŞI ÎNFĂPTUIEŞTE, PRIN CELE CE SE SĂVÂRŞESC 

LA SFÂNTA LITURGHIE ÎN CEI CREDINCIOŞI ŞI ADUNAŢI CU 

CREDINŢĂ, HARUL DUHULUI SFÂNT CARE E DE FATĂ ? 

Socotea aşadar fericitul bătrân, şi nu înceta să îndemne în acest înţeles, că 
tot creştinul trebuie să se afle des în sfânta biserică şi să nu lipsească niciodată de 
la Sfânta Liturghie săvârşită în ea, pentru sfinţii îngeri care sunt de faţă şi scriu de 
fiecare dată pe cei ce intră şi se înfăţişează lui Dumnezeu, şi care fac rugăciuni 

pentru ei; de asemenea pentru harul Sfântului Duh, care e în chip nevăzut pururea 
prezent, dar în mod special mai ales în timpul Sfintei Liturghii. Acesta preface şi 
schimbă pe fiecare dintre cei ce se află de faţă, rezidindu-1 în chip mai 
dumnezeesc, potrivit cu însuşirile lui, şi înălţându-1 spre ceea ce se indică prin 
tainele ce se săvârşesc, chiar dacă acela nu simte, în cazul când e încă dintre copii 
în cele după Hristos şi nu poate vedea în adâncul celor ce se petrec. El activează 
în acela harul mântuirii, indicat prin fiecare dintre dumnezeeştile simboale ce se 
săvârşesc, conducându-1, pe rând şi după o ordine, de la cele mai apropiate până la 
capătul final al tuturor. 

Prin cea dintâi intrare se indică lepădarea necredinţei, creşterea credinţei, 
micşorarea păcătoşeniei, sporirea virtuţii, alungarea neştiinţei, adăugirea 
cunoştinţei. Prin ascultarea sentinţelor dumnezeeşti, deprinderile şi dispoziţiile 
întărite şi neclintite în cele spuse, adică în credinţă, virtute şi cunoştinţă. Prin 
cântările dumnezeeşti, care urmează acelora, se indică consimţământul de bună 
voie al sufletului cu virtuţile, şi plăcerea şi desfătarea mintală ce se naşte în suflet 
din pricina lor. Prin sfânta citire a Sfintei Evanghelii, sfârşitul cugetului 
pământesc, precum şi al lumii sensibile. Iar prin închiderea uşilor de după aceea, 
trecerea şi mutarea cu dispoziţia sufletului de la această lume stricăcioasă la 
lumea inteligibilă, prin care trecere sufletul, închizând simţirile ca nişte uşi, le 
face curate de idolii păcatelor. Prin intrarea sfintelor taine se indică învăţătura şi 
cunoştinţa mai desăvârşită, mai tainică şi nouă cu privire la iconomia lui 
Dumnezeu faţă de noi. Prin sărutarea dumnezeiască, identitatea aceluiaşi cuget, a 
aceleiaşi simţiri şi a iubirii tuturor faţă de toţi, şi a fiecăruia mai întâi faţă de 
Dumnezeu şi fată de sine. Prin mărturisirea Simbolului credinţei, mulţumirea 
cuvenită pentru chipurile minunate ale mântuirii noastre. Iar prin imnul întreit 
sfânt, unirea şi deopotrivă cinste cu sfinţii îngeri, şi neîncetata şi împreuna lăudare 
sfântă a lui Dumnezeu. Prin rugăciunea prin care ne învrednicim să numim pe 
Dumnezeu Tată, se indică cea mai adevărată înfiere în harul Duhului Sfânt. Prin 
cântarea "Unul Sfânt" şi cele următoare, harul şi legătura unificatoare cu 
Dumnezeu. Iar prin împărtăşirea dumnezeiască cu prea curatele şi de viaţă 
făcătoarele taine, identitatea şi comuniunea asemănării după participare cu 
Dumnezeu, cât este îngăduită oamenilor. Prin aceasta, omul este învrednicit să 
devină din om dumnezeu. 

Căci darurile Duhului Sfânt, de care credem că ne împărtăşim în această 
viaţă prin har întru credinţă, credem că le vom primi în veacul viitor cu adevărat 
în ipostasul lor, potrivit cu nădejdea neclintită a credinţei noastre şi cu făgăduinţa 
sigură şi nemincinoasă a Celui ce le-a făgăduit, dacă vom păzi cu toată puterea 
noastră poruncile. Astfel vom trece de la harul întru credinţă la harul după vedere, 
însuşi Dumnezeul şi Mântuitorul nostru Iisus Hristos prefâcându-ne întru Sine, 
înlăturând atributele noastre stricăcioase şi dăruindu-ne tainele arhetipice, indicate 
prin simboalele sensibile de aici. 

Pentru uşoara ţinere de minte, dacă socotiţi de bine, să străbatem încă o 
dată pe scurt cele spuse şi să le recapitulăm astfel : 

Sfânta Biserică este, aşadar, cum s-a spus, tip şi icoană a lui Dumnezeu. 
Căci unirea neamestecată pe care o întreţine Acela prin puterea şi înţelepciunea 
Lui infinită, între diferitele fiinţe ale celor ce sunt, legându-le ca un Făcător în 
chip suprem cu Sine, o realizează şi ea, legând în chip unitar pe credincioşi 
întreolaltă, prin harul şi chemarea unică a credinţei, pe cei activi şi virtuoşi prin 
identitatea voirii, iar pe cei contemplativi şi gnostici prin acordul nesfâşiat şi 
nedivizat al cugetului. 

Ea este şi tip al cosmosului, al celui inteligibil şi al celui sensibil, având ca 
simbol al cosmosului inteligibil ierationul, iar al celui sensibil naosul. 

Este iarăşi tip al omului, imitând sufletul prin ieration, iar trupul 
înfăţişându-1 prin naos. Dar este şi tip şi icoană a trupului privit în el însuşi, ca 
una ce manifestă slava părţii teoretice prin ieration, iar podoaba părţii practice 
având-o în naos. 

Prima intrare a sfintei Liturghi săvârşită în ea indică în general prima venire 
a Dumnezeului nostru, iar în special, întoarcerea celor ce sunt conduşi de El, de la 
necredinţă la credinţă şi de la păcătoşenie la virtute. 

Citirile de după aceea, enunţă în general voile şi sfaturile dumnezeeşti, 
potrivit cărora trebuie să-şi îndrume şi să-şi poarte toţi viaţa; iar în special 
învăţătura şi înaintarea în credinţă a celor ce au crezut şi dispoziţia întărită spre 
virtute a celor activi, prin care, conformându-se legii dumnezeeşti a poruncilor, 
stau cu bărbăţie şi cu neclintire împotriva meşteşugirilor diavolului şi scapă de 
lucrările vrăjmaşe; de asemenea, indică deprinderea întru contemplaţie a celor 
gnostici, prin care, culegând după putere sensurile duhovniceşti ale lucrurilor 
sensibile şi ale Providenţei referitoare la ele, sunt duşi fără rătăcire spre adevăr. 

Modulările dumnezeeşti ale cântărilor sugerează plăcerea şi desfătarea 
dumnezeiască, produse în sufletele tuturor, prin care, întărindu-se tainic, uită 
ostenelile trecute ale virtuţii şi se aprind de dorinţa puternică a bunătăţilor 
dumnezeeşti şi nestricăcioase pe care nu le au încă. 

Sfânta Evanghelie este în general simbolul sfârşitului lumii acesteia, iar în 
special indică desfinţarea totală a vechii rătăciri în cei ce au crezut, mortificarea şi 
sfârşitul legii şi al cugetului trupesc în cei activi, şi concentrarea şi referirea 
multelor şi diferitelor raţiuni spre Raţiunea cea mai cuprinzătoare în cei gnostici, 
sfârşindu-se şi terminându-se în ei contemplaţia naturală amănunţită şi variată. 

Coborârea arhiereului de pe tron şi scoaterea catehumenilor afară, înseamnă 
în general a doua venire din cer a marelui Dumnezeu şi Mântuitorului nostru Iisus 
Hristos şi despărţirea păcătoşilor de cei sfinţi, ca şi răsplătirea cea dreaptă după 
vrednicia fiecăruia. Iar în special, înseamnă desăvârşita certitudine în credinţă a 
celor credincioşi, pe care o produce Dumnezeu şi Cuvântul coborându-Se în chip 
nevăzut, prin care certitudine este alungat de la ei orice cuget care mai şchioapătă 
în privinţa credinţei, cum e cazul la catehumeni; desăvârşita lipsă de patimi a 

celor activi, prin care se desfiinţeazăă orice cuget pătimaş şi neluminat al 
sufletului; în sfârşit, ştiinţa cuprinzătoare a celor cunoscute, prin care sunt 
alungate toate icoanele lucrurilor materiale din suflet. 

închiderea uşilor, ieşirea cu sfintele taine, dumnezeisca sărutare şi rostirea 
Simbolului credinţei, indică în general trecerea celor sensibile şi arătarea celor 
spirituale, învăţătura cea nouă a tainei referitoare la noi, identitatea unirii în cuget 
şi a iubirii, şi mulţumirea pentru chipurile în care am fost mântuiţi. Iar în special, 
învăţarea şi iniţierea celor credincioşi, unirea lor în cuget, evlavia şi înaintarea lor 
de la credinţa simplă la dogme. Cel dintâi lucru este arătat de închiderea uşilor, al 
doilea de ieşirea sfintelor, al treilea de sărutare, al patrulea de rostirea Simbolului. 
Tot în special, ele indică mutarea celor activi de la acţiune la contemplaţie, după 
ce şi-au închis simţurile şi s-au aşezat afară de trup şi de lume prin lepădarea 
lucrărilor lor; de asemenea, înălţarea lor de la chipul poruncilor la raţiunea lor, 
familiarizarea şi unirea poruncilor însăşi după raţiunile lor cu puterile sufletului, 
şi deprinderea şi aptitudinea spre mulţumirea ce creşte din cunoaşterea lui 
Dumnezeu. Ele mai indică mutarea contemplativilor de la contemplaţia naturală la 
înţelegerea simplă a celor inteligibile (când nu mai urmăresc deloc prin simţuri 
sau prin vreun lucru văzut raţiunea dumnezeească şi negrăită) şi unirea puterilor 
sufleteşti cu sufletul, precum şi simplitatea care cuprinde, unitar cu mintea, 
raţiunea Providenţei. 

Doxologia simţitoare întreit sfântă, cântată neîncetat de sfinţii îngeri, 
înseamnă în general deopotrivă viaţă, purtare şi împreună cântare a dumnezeeştii 
doxologii, care se va înfăptui în veacul viitor între puterile cereşti şi pământeşti, 
trupul oamenilor devenind nemuritor prin înviere, şi nemaiîngreunând sufletul cu 
stricăciunea sa şi nici îngreunându-se, ci prin schimbarea întru nestricăciune 
luând putere şi capacitate să primească prezenţa lui Dumnezeu. Iar în special, ea 
înseamnă întrecerea teologică a credincioşilor cu îngerii întru credinţă; strălucirea 
deopotrivă cu îngerii a vieţii celor activi, pe cât este cu putinţă oamenilor, şi buna 
rostire a imnologiei teologice; în sfârşit, înţelegerile, cântările şi neîntreruptele 
mişcări ale contemplativilor privitoare la Dumnezeu, deopotrivă cu ale îngerilor, 
după cum e cu putinţă oamenilor. 

Fericita invocare a marelui Dumnezeu şi Tată, şi rostirea cuvintelor "Unul 
Sfânt" şi cele următoare, şi împărtăşirea cu sfintele şi de viaţă făcătoarele taine, 
indică viitoarea înfiere, unire, legătură, asemănare dumnezeiască şi îndumnezeire, 
de care vor avea parte toţi, după toate celelalte, din cauza bunătăţii lui Dumnezeu. 
Prin aceasta Dumnezeu însuşi va fi toate în toţi cei mântuiţi, la fel, strălucind ca 
frumuseţe originară în cei ce strălucesc asemenea Lui, după har, prin virtute şi 
cunoştinţă. Iar credincioşi, virtuoşi şi contemplativi a numit pe începători, 
înaintaţi şi desăvârşiţi, care pot fi numiţi şi robi, lucrători cu plată şi fii, ca cele 
trei cete ale celor ce se mântuiesc. Robi sau credincioşi sunt cei ce împlinesc 
poruncile de frica ameninţărilor stăpânului şi lucrează cu bunăvoinţă cele 
încredinţate. Lucrători cu plata sunt cei ce poartă, de dorul bunătăţilor făgăduite, 

greutatea şi arşiţa zilei, adică necazul legat de viaţa aceasta din osânda 
protopărintelui, şi ispitele care, din cauza ei, trebuiesc suportate pentru virtute. 
Aceştia schimbă înţelepţeşte, prin hotărâre de bună voie, viaţă cu viaţă, cea 
prezentă pentru cea viitoare. Iar fii sunt cei ce nici de teama ameninţărilor, nici de 
dorul celor făgăduite, ci în temeiul unui mod statornic şi al unei deprinderi în 
înclinarea şi dispoziţia voluntară a sufletului spre bine, nu se despart niciodată de 
Dumnezeu, ca acel fiu către care s-a zis : "Fiule, tu totdeauna eşti cu Mine, şi ale 
Mele ale tale sunt" (Le. 15, 31). Aceştia prin afirmare voluntară şi prin 
îndumnezeire în har dobândesc atât cât le este îngăduit oamenilor, din ceea ce este 
şi e crezut Dumnezeu după fire şi cauză. 

Să nu lipsim, aşadar, de la Sfânta Biserică a lui Dumnezeu, care cuprinde 
atâtea taine ale mântuirii noastre în sfânta rânduială a dumnezeeştilor simboale ce 
se săvârşesc. ( Prin aceasta, ea făcând pe fiecare din nou să-şi poarte viaţa după 
Hristos, potrivit cu însuşirile sale, scoate la arătare darul înfierii dat prin Sfântul 
Botez în Duhul Sfânt, într-o viaţă după voia lui Hristos ). Ci cu toată puterea şi 
sârguinţa să ne înfăţişăm pe noi vrednici de darurile dumnezeeşti, făcându-ne bine 
plăcuţi lui Dumnezeu prin fapte bune. Să nu umblăm "ca neamurile care nu 
cunosc pe Dumnezeu în patima poftei" (I Tes. 4, 5), ci precum zice Sfântul 
Apostol, "omorând mădularele cele pământeşti: desfrânarea, necurăţia, patima, 
pofta cea rea, zgârcenia care este închinarea la idoli, prin care vine urgia peste fiii 
neascultării, şi toată mânia, furia, vorbirea urâtă şi minciuna" (Colos. 3, 5-8). Şi 
scurt vorbind, "lepădând întreg omul cel vechi, care se strică prin poftele 
înşelăciunii" (Ef. 4, 22), "împreună cu faptele şi poftele lui" (Colos. 3, 9), "să 
umblăm cu vrednicie înaintea lui Dumnezeu, Celui ce ne-a chemat pe noi la 
împărăţie şi mărire" (I Tes. 2, 12), "îmbrăcând mila, bunătatea, smerenia, 
blândeţea, îndelunga îngăduire, răbdându-ne unii pe alţii în iubire" (Ef. 4, 2) "şi 
dăruindu-ne unii altora, dacă are cineva vreo pricină cu altul, precum şi Domnul 
S-a dăruit pe Sine nouă. Peste toate să păzim legătura desăvârşirii, iubirea şi 
pacea, la care am şi fost chemaţi într-un singur trup" (Colos. 3, 12-15). Ca să spun 
pe scurt, "să îmbrăcăm pe omul cel nou, care se reînnoieşte în cunoştinţă după 
chipul Celui ce 1-a făcut pe el" (Colos. 3, 10). Căci trăind astfel vom putea ajunge 
la ţinta făgăduinţelor dumnezeeşti şi ne vom putea umple cu bună nădejde de 
cunoştinţa voii Lui, rodind în toată înţelepciunea şi înţelegerea duhovnicească şi 
crescând în cunoştinţa Domnului. "Şi întăriţi fiind cu toată puterea, întru tăria 
slavei Lui, spre toată zidirea şi îndelunga răbdare, cu bucurie să mulţumim 
Tatălui, Celui ce ne-a învrednicit pe noi să avem parte de soarta sfinţilor, întru 
lumină" (Colos. 1, 11-12). 

Iar dovadă limpede a cestui har este dispoziţia binevoitoare şi de bună voie 
către semenul nostru, a cărui roadă stă în a ne apropia după putere, ca de 
Dumnezeu, de orice om care are lipsă de ajutorul nostru, şi a nu-1 lăsa nebăgat în 
seamă şi neajutat, arătând, cu toată sârguinţa cuvenită prin fapte, via noastră 
dispoziţie binevoitoare faţă de Dumnezeu şi de aproapele. Căci fapta este dovada 

dispoziţiei binevoitoare. Nici un mijloc nu ne duce atât de uşor la dreptate sau la 
îndumnezeire ( ca să zic aşa ), la apropierea de Dumnezeu, ca mila arătată din 
adâncul sufletului şi cu plăcere celor lipsiţi. Dacă Cuvântul arată ca Dumnezeu pe 
cel ce bine pătimeşte, lipsit fiind, căci zice : "întrucât aţi făcut unuia din aceştia 
mai mici, Mie aţi făcut" (Mat. 25, 40), iar cel ce grăieşte e Dumnezeu , cu mult 
mai mult îl va arăta pe cel ce poate să facă bine şi face, ca fiind cu adevărat 
Dumnezeu, după har şi participare, ca unul ce şi-a însuşit prin bună imitare 
lucrarea şi însuşirea binefăcătoare a Aceluia. Şi dacă e Dumnezeu săracul, pentru 
coborârea lui Dumnezeu, Care S-a făcut sărac de dragul nostru şi a luat asupra Sa, 
prin împreună pătimire patimile fiecăruia, şi până la sfârşitul lumii pătimeşte 
mistic pururea pentru bunătatea Sa, după analogie cu pătimirea fiecăruia, vădit 
este că va fi pe drept cuvânt şi mai mult Dumnezeu cel ce tămăduieşte prin sine, 
imitând pe Dumnezeu, patimile celor ce pătimesc din iubire faţă de oameni şi se 
înfăţişează ca având aceeaşi putere a dragostei ca Dumnezeu, după analogia 
Providenţei Lui mântuitoare. 

Cine va fi aşadar atât de târzielnic şi de anevoie de mişcat la virtute, ca să 
nu-şi dorească îndumnezeirea, când dobândirea ei este atât de uşoară şi 
cumpărarea atât de lesnicioasă ? Iar paznică sigură şi inviolabilă a acestora, şi cale 
uşoară spre mântuire - fără de care cred că nici un bine nu-1 poate păstra neştirbit 
cel ce-1 are - este grija de sine, prin care învăţând să privim şi să cugetăm numai 
cele ce ne privesc pe noi, ocolim paguba ce ne poate veni de la alţii. Căci de vom 
învăţa să ne privim şi să ne cercetăm numai pe noi înşine, nu vom năvăli nicicând 
asupra faptelor altora, oricare ar fi ele, ci vom cunoaşte ca singur judecător 
înţelept şi drept pe Dumnezeu, Care judecă cu înţelepciune şi dreptate toate cele 
ce se fac, potrivit cu raţiunea după care s-au făcut, nu după chipul în care se arată. 
Pe acesta îl pot judeca şi oamenii, văzând în chip neclar ceea ce se vede. Dar 
adevărul nu este în ceea ce se arată, nici în raţiunea celor ce se petrec. Dumnezeu 
însă, văzând mişcarea ascunsă a sufletului, pornirea nevăzută şi raţiunea însăşi 
după care s-a mişcat sufletul, şi scopul raţiunii sau ţinta precugetată a întregii 
acţiuni, judecă cu dreptate, cum am spus, toate cele săvârşite de oameni. 

De ne vom sili să izbândim aceasta şi ne vom îngrădi pe noi înşine în noi, 
neamestecându-ne cu cele de afară, nu vom lăsa nici să vadă, nici să audă, nici să 
grăiască ochiul sau urechea sau limba noastră cele ale altora; iar de nu, le vom 
îngădui să lucreze cu simpatie, dar nu cu patimă, şi să vadă, să audă şi să grăiască 
spre câştigul nostru, şi numai atâta cât va socoti că trebuie raţiunea care 
înfrânează. Căci nimic nu alunecă mai uşor spre păcat ca aceste simţuri când nu 
sunt îndrumate de raţiune. Şi iarăşi, nimic nu ajută mai mult la mântuire ca ele, 
când le comandă, le îndrumă şi le conduce raţiunea spre cele ce trebuie şi vrea ea. 

Să nu fim aşadar fără grijă, ci să ascultăm cu toată puterea de Dumnezeu 
Care ne cheamă la viaţă veşnică şi la o ţintă fericită prin lucrarea poruncilor Lui 
dumnezeeşti şi mântuitoare; ca să luăm milă şi să aflăm har spre ajutor la timp 
potrivit. Căci harul, zice dumnezeescul Apostol, "este cu toţi care iubesc pe 

Domnul nostru Iisus Hristos întru nestricăciune" (Ef. 6, 24), adică iubesc pe 
Domnul întru nestricăciunea virtuţii şi întru cuviinţa curată şi nefatarnică a vieţii, 
făcând voia Lui, şi nu vatămă nici una din poruncile Lui. 

Acestea le-am înfăţişat despre tema în chestiune pentru plata ascultării, 
după puterea mea şi aşa cum am fost învăţat, neîndrăznind să mă ating de 
lucrurile mai tainice şi mai înalte. Dacă cineva dintre cei iubitori de învăţătură 
doreşte să le cunoască şi pe acelea, să citească cele scrise despre acestea de către 
Sfântul Dionisie Areopagitul în chip dumnezeesc şi va afla cu adevărat 
descoperirea unor taine negrăite, dăruită neamului omenesc prin dumnezeiasca lui 
înţelegere şi limbă, "pentru cei ce vor avea să moştenească mântuirea" (Evr. 1, 
14). Dacă nu sunt departe de dorinţa voastră, muţumirea se cuvine lui Hristos, 
dătătorul bunătăţilor, şi vouă care m-aţi silit să le spun. Iar dacă am rămas departe 
de ceea ce aţi nădăjduit, ce voi pătimi sau ce voi face odată ce sunt slab în cuvânt 
? Slăbiciunea se iartă, nu se pedepseşte. Şi mai degrabă trebuie preţuit decât 
dispreţuit ceea ce se face după putinţa omului. Aceasta mai ales se cuvine să o 
faceţi voi, care v-aţi propus să iubiţi pe oameni pentru Dumnezeu. Dar lui 
Dumnezeu îi este plăcut ce I se aduce sincer din suflet după putere, chiar dacă 
apare ca un lucru mic în asemănare cu cele mari. Căci El n-a respins nici pe 
văduva care a adus doi bănuţi. 

5 

Ceea ce a fost văduva aceea odinioară şi cei doi bănuţi, este oricând sufletul 
văduvit de păcat, care a lepădat legea cea veche ca pe un bărbat, dar încă nu e 
vrednic de însoţirea deplină cu Dumnezeu şi Cuvântul, însă îi aduce totuşi 
Acestuia drept arvună doi bănuţi, adică raţiunea cumpătată şi viaţa, sau credinţa şi 
buna cunoştinţă, sau deprinderea şi lucrarea celor bune, sau contemplarea şi 
acţiunea potrivită cu aceasta, sau cunoştinţa şi virtutea corespunzătoare, sau 
raţiunile din legea naturală şi scrisă, care sunt puţin superioare acelora şi pe care 
avându-le sufletul le aduce lui Dumnezeu şi Cuvântul, ieşind din ele ca şi din 
toată viaţa lui, voind să se însoţească numai cu El, şi primind astfel să se 
văduvească de chipurile, rânduielile şi moravurile silnice ale firii şi ale legii, ca de 
nişte bărbaţi, sau (îi aduce) altceva mai duhovnicesc decât acestea, ce poate fi 
contemplat numai de cei curaţi la înţelegere şi e sugerat de Scriptură prin litera 
care e umplută de istorie. Căci toate cele omeneşti care par mari întru virtute, sunt 
mici când sunt comparate de raţiunea care priveşte lucrurile teologic. Dar iarăşi 
chiar banii mici şi din materie dispreţuită şi nu prea cinstită poartă la fel pecetea 
împărătească ca şi banii de aur ( materia cea mai de preţ ) şi sunt chiar mai de preţ 
prin faptul că sunt aduşi cu toată dragostea. 

Pe această văduvă imitând-o şi eu, am adus lui Dumnezeu şi vouă, iubiţilor, 
ca nişte bănuţi, aceste cugetări şi cuvinte mici şi smerite, făcute dintr-o cugetare şi 
dintr-un grai sărac, fiindcă aşa mi-aţi poruncit. Dar rog sufletul vostru 
binecuvântat şi sfânt să nu-mi mai ceară vreo însemnare scrisă despre nici una din 
chestiunile despre care am vorbit. Aceasta din două motive : întâi, fiindcă n-am 
dobândit încă frica curată şi statornică de Dumnezeu, nici deprinderea tare a 

virtuţii şi fermitatea neclintită şi nemişcată a dreptăţii adevărate, care dau mărturie 
despre siguranţa cuvintelor; al doilea, fiindcă fiind învăluit încă de furtuna 
patimilor ca de o mare furioasă şi aflându-mă departe de limanul nepătimirii 
dumnezeeşti, şi neavănd limpede înainte capătul vieţii, nu voiesc să am pe lângă 
fapte şi cuvântul scris drept pârâş. Vă rog apoi pe voi, care aţi primit harul 
ascultării, să mă pomeniţi pe mine nevrednicul, prin rugăciuni lui Hristos, marelui 
şi singurului Mântuitor al sufletelor noastre, a Căruia este slava, cinstea şi 
închinarea, împreună cu Tatăl şi cu Duhul Sfânt în veci. Amin. 

